text:
Ku mugoroba w’itariki 30 Kanama 2018 ku rusengero rwa Zion Temple Gatenga, ubwo Gitwaza yigishaga icyigisho gifite umutwe ugira uti “ibimenyetso n’ibitangaza’ yavuze amagambo akomeje guteza ururondogoro mu bachristu kubera uburyo yumvikanamo kwishyira hejuru no kwishongora ko ari we muhanuzi uruta abandi.
Uwo munsi Gitwaza yagize ati: “Sinzi niba muri iki gihugu hari umuhanuzi unduta. Ibi mbabwira si ukwirata kandi Imana ibimbababarire niba hari akantu ko kwirata kandimo. Sinzi ko muri iki gihugu, muri Afurika mufite umuhanuzi umeze nkanjye. Birashoboka ko azaza ariko muri iki gihe ndiho ntimuzamubona. Muzamushakishe mumumbwire.”
Amakuru dukesha urubuga rwa Internet rwa patmosfc.org rwagiranye ikiganiro na prophet Bosco ubu uri mu ivugabutumwa ku mugabane wa Amarika yatangaje ko atigeze atangaza ayo magambo mu itangazamakuru iryo ariryo ryose ati”Ndamaganira kure ariya magambo yagaragaye mu itangazamakuru ambeshyera ndi umukozi w’Imana sinshobora guhagurukira Umukozi w’Imana wasizwe nkavuga amagambo nkariya asebanya adafite umumaro nanjye mfite uko byumva namwegera tukaganira kuko dukorana umurimo w’Imana”.
Prophet Bosco yaboneyeho gutangaza ko hari abantu batanzwi bitwa (hackers),binjiye muri compte ya messenger facebook ye bakamwiyitirira bakavuga ariya magambo yose ariko akaba yatangiye kwitabaza inzego zibishinzwe kugirango zimufashe ku bikemura. Anasaba uwari wese waba arimo kubyandika ko yabihagarika kuko ari ikinyoma cyambaye ubusa.
[ VIDEO ] Prophet Bosco uri kumugabane wa Amerika, ahakana ibyatangajwe mu itangazamakuru asoza yasabye abakristo bakorera umurimo w’Imana mu itorero Zion temple ko bakomera kandi bakihanganira kiriya kibazo.
Source : Ben/patmosfc.org


c: text/html

text:
Mu bitangazamakuru byo muri Kenya habyutse hacicikana inkuru n’amafoto y’umukobwa w’umunyeshuri wafatanye n’umubabo banga gutandukana ubwo basambanaga.
Iyi nkuru ibabaje yabayeho muri iyi weekend dusoje muri Kaminuza nkuru ya Kenya (K.U).Umugabo wubatse wari ucumbitse hafi y’amacumbi y’abanyeshuri y’iri shuri ngo yaje kubyumvikanaho n’umwe mu bakobwa biga muri iri shuri amusanga mu icumbi rye nyuma yo kuryoherwa bavangirwa no kumatana umwe binanirana ko yakwitandukanya n’undi.
Icyakurikiyeho ni uko iki gikorwa cyari cyagizwe ubwiru byarangiye batabaje maze bahururirwa n’abanyeshuri babaha akamo bibangombwa ko hiyambazwa Police ngo bajyanwe kwa muganga.
Kugeza ubu ntiberemezwa ko batandukanye cyangwa byananiranye burundu.Igikorwa cyo kumatana hagati yabakoranaga imibonano bikunze kugaragara muri iki gihugu mu gihe umwe yaciye inyuma undi
Ubusambanyi niyo Business ya mbere ku isi.Nicyo cyaha gikorwa n’abantu benshi kurusha ibindi.Nubwo bikorwa na Millions and Millions z’abantu,kizatuma babura "ubuzima bw’iteka muli paradizo" (1 Abakorinto 6:9,10).Kwishimisha akanya gato hanyuma ukazabura ubuzima bw’iteka,ni ukugira ubwenge buke.Ni ukutemera ibyo imana yaturemye itubwira binyuze muli Bible.Imana yashyizeho Umunsi w’Imperuka,ubwo izahindura ibintu byose,isi ikaba paradizo,ituwe n’abantu bayumvira gusa.Byisomere muli Ibyakozwe 17:31;Zaburi 29:37 na 2 Petero 3:13.

robotstxt: allowed

filter: keep


text:
Ibyo abakristo bakwiye kumenya igihe bigisha ubutumwa bwiza
Umwami Yesu Kristo yategetse abamwizeye bose bakamukurikira ko bakwiye kwigisha ubutumwa bwiza abantu bose,abemeye kumwizera kakabahindura abigishwa be.
Abakristo benshi bakunze kugira intege nke zo gukora uyu murimo wo kubwiriza ubutumwa bwiza. Yesu si we wishimira kureka abantu be ngo bahure n’ingorane kandi nta n’ibyiringiro bafite ko bizagira umusaruro abantu bagakizwa. Mu by’ukuri,Umwami Yesu yatumye kubwiriza ubutumwa bwiza bishobokera abamwizeye bose.
Ibi ni ibintu abakristo bakwiye kwibuka igihe bigisha ubutumwa bwiza ku batarizera Kristo:
Abakristo bategetswe kwigisha ubutumwa bwiza ku bantu bose nta vangura
Abakristo benshi batekerezako kubwiriza ari itegeko rigenewe gusa abantu bafite umuhamagaro wihariye, babitorewe, cyangwa babishoboye . Ibi sibyo. Ni itegeko ryahawe abantu bose bizera Yesu Kristo.
Abakristo benshi bagomba gusobanukirwa ko bategetswe kubwiriza ubutumwa bwiza ibiremwa byose. Bategetswe kandi kuvuga urukundo rw’Imana rukiza umuntu wese runyuze muri Kristo hatabayeho kuvangura.
Yesu ubwe yaravuze ati: “Mujye mu bihugu byose, mwigishe abaremwe bose ubutumwa bwiza.”( Mariko16:15)
Abantu bose ntibazizera/Ntibazakira ubutumwa bwiza
Abakristo benshi bacibwa intege no kwamamaza ubutumwa bwiza ,bagatekerezako abo babubwira bashobora kutabwizera. Bakibaza bati ‘Ese nzakora iki nimbwiriza ntibabwumve?’ ‘Bizagenda gute ntibatabwizera’?
Umwami Yesu ubwe yavuze ko dukwiye kwibanda gusa kwigisha ubutumwa bwiza kuri bose. Ntibagomba guhatira abantu kwizera Kristo, ahubwo umurimo wabo ni uwo kubwira abantu ibya Yesu.
Yesu yagize ati: “Uwizera akabatizwa azakizwa, ariko utizera azacirwaho iteka.”(Mariko16:16)
Ibimenyetso n’ibitangaza bizabana n’abizera .
Abakristo benshi babona nk’ibidashoboka kwigisha ubutumwa bwiza bw’Imana, kandi bakabona nk’ibidashoboka kwizerako ko Imana ikora ibitangaza. Ni ukuri, Umwami Yesu yavuzeko nibizera ibimenyetso n’ibitangaza bizabana na bo.
“Kandi ibimenyetso bizagumana n’abizera ngibi: Bazirukana abadayimoni, mu izina ryanjye, bazavuga indimi nshya, bazafata inzoka, kandi nibanywa ikintu cyica nta cyo kizabatwara na hato, bazarambika ibiganza ku barwayi bakire.”(Mariko16:17-18)
Ibimenyetso n’ibitangaza byemezako Yesu ahorana n’abamwizera nk’uko yabisezeranije: “Nuko Yesu arabegera avugana na bo ati “Nahawe ubutware bwose mu ijuru no mu isi. Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza ku mperuka y’isi. (Matayo28:18-20)
Abakristo bakwiye kubwiriza ubutumwa bwiza bashize amanga , bizeyeko Umwami Yesu ari kumwe nabo, kandi bagahabwa ubushobozi bwo gukora ibitangaza mu izina rya Yesu.


text:
Menya uburyo bwo guteka crepe ibikoresho, ifarini, amata, isukari, Margarine, indimu, amagi
Uko bikorwa
.Banza ufate ifarini bitewe n’abantu ushaka kugaburira uyishyire mu gisorori
.Mena amagi uyashyire muri ya farini nurangiza ushyiremo amata, isukari, ufate indimu uyirape ushyiremo udushishwa twayo duke warapye.
.Bivange ku buryo ubona ko binoze kandi ko uruvange rutabaye amazi ndetse ntibinafate cyane.
.Umva neza niba isukari ari iyo niba ugomba kongeramo wongeremo nta kibazo
.Shyushya ipanu ujye ushyiramo ka margarine gake cyane noneho ukoreshe nk’ikiyiko kinini ujye udahaga bike bike ku buryo bingana n’umureti mu i panu, ujye uhindura nkuteka umureti kandi ucunge neza itaza gushiririra.
.Bigenze gutyo n’izindi zose. Crepe ziribwa zishyushye ufite ubuki cyangwa confiture wayisigaho.


text:
Mu kiganiro inyarwanda.com yagiranye n’umuhanzi Masamba Intore umwe mu bagize Gakondo Group, yadutangarije ko Madame Conso Miko nyiri Hotel Des Mille Collines yakunze cyane ibikorwa bya Gakondo Group, akishimira imiririmbire yabo maze akabagenera inkunga izabafasha gukora album ndetse bakanatunganya amashusho y’indirimbo zabo, ibyo bakaba bumva bigiye gutuma batera intambwe ikomeye cyane mu muziki wabo kandi abanyarwanda bakabona ko umuziki gakondo ari umuziki ufite uburyohe bw’umwimerere.
Imyambarire, ibicurangisho n'ibindi byose bakoresha biba ari gakondo y'umuco nyarwanda
Masamba yagize ati: “Abagize Gakondo twarabyishimiye cyane, ntitwishimiye inkunga gusa ahubwo twanishimiye icyatumye tuyemererwa, kuba umuntu yakunda ibihangano byawe n’imiririmbire ndetse akumva kubikunda gusa bidahagije ahubwo akwiye no kubishyigikira akabitera inkunga, ni ibintu byiza cyane twese abagize Gakondo Group twarabyishimiye cyane. Ubu tugiye kugeza byinshi byiza ku bakunzi b’umuziki ufite injyana y’umwimerere, uyu mwaka wa 2014 tuzatera intambwe ikomeye cyane mu muziki mbese abantu bashonje bahishiwe”.
Mu gitaramo cya East African Party abagize Gakondo niba bafashaga Cecile Kayirebwa
Mu ndirimbo zose abagize Gakondo Group bazakora, bashimangira ko zizaba zumvikanamo uburyohe bw’injyana gakondo ndetse bakazanacurangisha ibicurangisho gakondo kuburyo abantu bazarushaho kubikunda, bakumva ni byiza kurusha ibyo buri muhanzi mu bagize Gakondo Group asanzwe aririmba dore ko bose bafite amajwi n’imiririmbire bikundwa na benshi buri umwe ku giti cye.
Masamba Intore umwe mu bagize Gakondo Group asanga bagiye kugera kure cyane mu muziki
Gakondo Group ubusanzwe ni itsinda rigizwe n’abahanzi bakomeye mu njyana gakondo y’umuco nyarwanda, rikaba rigizwe na Masamba Intore, Jules Sentore, Daniel Ngarukiye, Teta uzwi cyane mu ndirimbo Fata Fata yahuriweho n’abahanzi batandukanye n’abandi benshi bose hamwe bakaba icumi, bakaba bumva ubufatanye bwabo buzagera ku kintu gikomeye cyane mu muziki wabo kandi bakanahesha ishema igihugu bakora umuziki uri mu njyana gakondo y’umuco nyarwanda.
Imiririmbire ya Jules Sentore umwe mu bagize Gakondo ishimwa na benshi
MANIRAKIZA Théogène


text:
croissance population
Niba ntagikozwe, u Rwanda ntiruzabona aho rutuza abaturage barwo mu gihe kizaza
By A. Ben Ntuyenabo on 2 juillet 2016
Mu gihe Leta y’agatsiko ka FPR ifite ibibazo by’uruhuri yananiwe gukemura haba mu rwego rwa politiki ihamye yo kuvana abaturage mu bukene, haba mu biganiro by’abatavugarumwe nayo batuye hirya no hino ku isi tutaretse n’abarimbere mu gihugu bahisemo kwemera akaje bakicecekera; ubu haragaragara ukwiyongera bw’abaturage bukabije umunsi ku wundi nubwo benshi barimo guhitanwa n’inzara irimo […]
Posted in Ahabanza, Amakuru | Tagged croissance population, FPR, NISR, Paul Kagame, Rwanda population


text:
Minisitiri w’ Uburezi Dr. Mutimura Eugene yasuye Akarere ka Nyamasheke azenguruka muri bimwe mu bigo by’amashuri avuga ko yahasanze ibibazo byinshi kandi birimo iby’ingutu harimo kuba muri aka karere abana baho bakunze gukererwa ishuri ndetse abandi bakarivamo agakomeza, n’ ikibazo cy’abarimu badashoboye aho usanga umwarimu wigisha isomo ariko yagera hagati agasanga hari bimwe mu bice bigize iryo somo (Chapitre) atumva neza akajya gushaka undi mwarimu uyimwigishiriza.
Tariki ya 20 Nzeri 2018 nibwo Minisitiri Mutimura yasuye aka karere, uwo munsi bamwe mu bayobozi b’ibigo by’amashuri n’abashinzwe uburezi muri aka karere ka Nyamasheke bavuze ko impamvu zitera abana gukererwa cyane ndetse no kuva mu ishuri harimo kuba biga ahantu kure .
Umuyobozi w’ikigo cy’amashuri abanza cya VERO Madame Nyiranzeyimana Vestine we avuga ko ikigo ayoboye kuva ku cyumba kimwe cy’ishuri ujya ku kindi harimo intera ya metero 500 ndetse hakaba hari n’ibindi byumba byubatswe handi byigiramo abana kuva mu mwaka wa mbere kugeza mu mwaka wa gatatu giherereye ku ntera ya kilometero irenga kandi aha hose akaba ahayobora ari wenyine bityo ko gukurikirana imyigire y’abana bitakoroha ndetse hakaba hari nubwo abana bagorwa n’urugendo bakora bagahitamo kuva mu ishuri bakajya kuroba mu kiyaga cya Kivu.
TV1 yatangaje ko ikindi kibazo abarezi bo mu karere ka Nyamasheke bagaragarije Minisitiri w’ uburezi ari ibura ry’ ibitabo byo mu mwaka wa gatandatu w’amashuri abanza n’umwaka wa gatatu w’amashuri yisumbuye, abarimu bigisha muri iyi myaka bavuga ko ibi bitabo by’integanyanyigisho muri gahunda nshya izwi nka CBC (Competence based curriculum) bitigeze bigezwa mu bigo by’amashuri kandi ari byo abana bagomba kwigiramo,aba barimu bakagaragaza ko ibura ryabyo rishobora kugira ingaruka ku banyeshuri bitegura ikizamini gisoza umwaka w’amashuri barimo.
Igiteye urujijo ni uko Minisitiri w’uburezi mu Rwanda Dr.Mutimura Eugene atemeranya n’abavuga ko ibi bitabo byabuze kuko ngo byagejejwe ku bigo byose ahubwo ko icyahindutse ari uburyo bw’imyigishirize. Minisitiri Mutimura yavuze ko uretse no kuba abarimu barahawe ibi bitabo mu bigo by’amashuri hagiye hashyirwamo interineti ndetse na za mudasobwa ku buryo abarimu bakwifashisha ubu buryo bashakashakisha amasomo yo kwigisha abana.
Muri aka karere ka Nyamasheke habarurwa abana 2591 bataye ishuri ariko ngo muri uku kwezi bamaze kugarura abagera 1453 bo mu mashuri abanza ndetse na 402 bo mu mashuri y’isumbuye.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Umuhanzi Ituze Nicole w’imyaka 22 , umaze kwigarurira imitima y’abakunda indirimbo zihimbaza Imana aravuga ko atewe ishema no gukora uyu murimo ahanini ngo agaterwa imbaraga no kuba umubyeyi umubyara yarasoreje urugendo rwe kuri iyi si mu murimo w’Imana.
Ituze Nicole, kuva yatangira kuririmbira Imana, amaze gushyira hanze indirimbo 3 arizo Mpisemo,Ndagushima na Tuza hakiyongeraho indi ndirimbo yise Inshuti nziza akaba yarayikoranye na Producer Kenny.
Mu kiganiro kihariye yahaye RWANDADAILY NEWS, Ituze Nicole avuga ko yumva atewe ishema no kuvuga ubutumwa abinyujije mu ndirimbo ariko cyane cyane ikimwongerera imbaraga ni se wari umuterankunga wa Choral Impuhwe yo ku Gisenyi witabye Imana azize impanuka ubwo iyi Choral yajyaga kuririmbira i Muhanga mu mwaka wa 2002.
Ituze ati:"Papa yitabye Imana ubwo choral Impuhwe yakoraga impanuka bagiye Mu ivugabutumwa i Gitarama."
Yongeraho ati:"Kuba yarasoreje urugendo rwe mu murimo w’Imana ni byo bintera imbaraga zo kuwukomeramo."
Nicole ituze ni Imfura mu bana b’iwabo akaba ari na we mukobwa wabavutsemo. Kuri ubu abana n’mubyeyi we kimwe n’abo bavukana mu karere Rubavu.
Mu minsi yashize aherutse kumurika igitabo yanditse gisoza amasomo ya Kaminuza aho yigaga muri IPRC y’Amajyaruguru.
Nicole yifuza ko abakunda ibihangano bye bamuba hafi no kumugira inama kugirango agere ku byo yiyemeje.
Amwe mu mafoto ye


text:
Dore uburyo bwakurinda guhangayika
Guhangayika cyangwa kugira impagarara ni ikintu kibi kuko bituma abakristo batabasha kwizera Imana ariko nk’abantu bayo ntidukwiye guhangayika kuko ari imwe mu ntwaro satani akoresha agambiriye kutugira abanzi b’Imana.
Ibiza, amahirwe make, ingorane zitandukanye ,kwibaza uko tuzamera ejo,….ni bimwe mu bishobora gutuma tubabara no kwiganyira.
Hari izindi mpamvu zishobora gutera guhangayika ariko bibiliya ivugako tudakwiye kwiganyira kuko Imana iba izi ibidukwiriye:“Ntimukiganyire mutekereza iby’ejo, kuko ab’ejo baziganyira iby’ejo. Umunsi wose ukwiranye n’ibibi byawo.”Matayo 6:34)
Nshuti , ntidukwiye guhangayika. Imwe mu ntego ya satani ni ukutwiba kugirango iduteze guhangayika no kwiganyira . Ntidukwiye kumuha umwanya, ahubwo dukwiye kwifuza ubuzima bwuzuye buboneka muri Kristo.
Kugira ngo tuneshe guhangayika no kwiganyira duharanira kubaho ubuzima bwuzuye mu Mana, bibiliya iduha inama nyinshi dukwiye kuzirikana no kubaha, kugirango turwanye kwiganyira:
Iyumvishe ko kwiganyira bitabasha gukemura ibibazo ufite
Kwiganyira ntibyigira bigira icyo bikemura, ahubwo biziyongera ku bibazo twari dufite. Ni gute dukwiye guhangayikishwa n’ikintu kidashobora kugira icyo gikemura ?
Umwami Yesu yagize ati: “Nimurebe ibiguruka mu kirere: ntibibiba, ntibisarura, ntibihunika mu bigega, kandi So wo mu ijuru arabigaburira na byo. Mwebwe se ntimubiruta cyane? Ni nde muri mwe wiganyira wabasha kwiyunguraho umukono umwe?(Matayo6:26-27)
Umvako Imana ari yo itanga ibyo dukeneye kuruta uko twabishaka
Dukwiye kumvako dufite aho tugarukira ariko Imana yo ntigira umupaka, ifite ubushobozi bwo gutanga ibyo dukennye kurusha inzira zose twacamo tubishaka.
“None se ikibaganyisha imyambaro ni iki? Mutekereze uburabyo bwo mu gasozi uko bumera: ntibugira umurimo, ntibuboha imyenda, kandi ndababwira yuko Salomo mu bwiza bwe bwose, atarimbaga nk’akarabyo kamwe ko muri ubu. Ariko Imana ubwo yambika ubwatsi bwo mu gasozi ityo, buriho none ejo bakabujugunya mu muriro, ntizarushaho kubambika mwa bafite kwizera guke mwe? »(Matayo6 : 28-30)
Shaka Imana mbere na mbere uyihe ibiguhangayikishije
Gushaka Imana ukayiha ibiguhangayikishije ni ingenzi kuko Imana itwitaho ibihe n’ibihe. Ihora ifite umugambi kuri twe kandi guhangayika ntibigira icyo bikemura ahubwo Imana niyo idukemurira ibyo dukennye byose.
“Nuko ntimukiganyire mugira ngo ‘Tuzarya iki?’ Cyangwa ngo ‘Tuzanywa iki?’ Cyangwa ngo ‘Tuzambara iki?’ Kuko ibyo byose abapagani babishaka, kandi So wo mu ijuru azi ko mubikwiriye byose. Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa.”(Matayo 6:33)
Nidushaka ubwami bw’Imana no gukiranuka kwayo, idusezeranya kuzaduha ibyo duhangayikira byose. Imyambaro, ibyo kurya, urukundo n’ibyishimo kuko byose ibitanga ku buntu kubayishakana umwete.


text:
Polisi yashimye Umudugudu wa Kagarama utagira icyaha mu Rwanda
Yanditswe na SEZIBERA ANSELME
Polisi y’Igihugu yakiriye abaturage bo mu mudugudu wa Kagarama wabaye indashyikirwa nk’umudugudu uzira icyaha mu gihugu hose, ukaba uherereye mu kagali ka Nyamirama, Umurenge wa Gitoki mu karere ka Gatsibo, inabashimira mu mpano, kububakira ibiro by’umudugudu no kubishyurira mituwele.
Umuyobozi Mukuru wa Polisi y’Igihugu IGP Gasana Emmanuel, avuga ko mu Rwanda hose Umudugudu wa Kagarama washoboye gutera intambwe ukumva neza iterambere ko ridashobora kubaho hatariho umutekano, ukinjira muri gahunda za Leta zose ukazumvira, ukumva ko kugira ngo amahoro agerweho ari ngombwa ko umutekano uharanirwa ukanakora ibishoboka byose kugira ngo umudugudu wabo ntugire icyaha.
IGP Gasana avuga ko byagezweho bitewe n’ubuyobozi bwiza kandi ashima umukuru w’Igihugu wagize uruhare runini mu gutoza iyo nzira Abanyarwanda akanabaha ikerekezo, ari naho inzego z’umutekano, inzego bwite za Leta, n’abaturarwanda bashingira kugira ngo bumve neza icyo bisabwa ngo abantu bashobore kugira ubuzima bwiza.
IGP Gasana avuga ko Polisi yasinye amasezerano n’uturere twose ngo hakumirwe ibyaha bitaraba no kubirwanya iyo byabaye, ashima abatuye uwo mudugudu ko bageze kuri iyo ntego kandi bayibigaragarije ikanabashima cyane.
IGP yasabye ubuyobozi bw’Akarere ka Gatsibo kureba imiryango idafite mituwele Polisi ikazayibatangira y’umwaka kandi ko igiye gufatanya n’ako karere mu kukubakira ibiro by’imidugudu itagira icyaha, anabizeza ubufasha mu gihe cyose bazakomeza kugaragaza ubwo bufatanye.
Avuga ko Polisi iteganyiriza abo baturage amahugurwa kugira ngo abandi bage baturuka mu tundi turere bage kubasura, abasaba guhora biteguye kubasobanurira.
Gusa yavuze ko iyo intambwe nk’iyo yatewe hari ibigeragezo baba bagomba kwitegura guhangana nabyo ariko badakwiye kugira ubwoba kuko ubufasha bwa Polisi n’izindi nzego buhari.
Agira ati: “Muzahura n’ibigeragezo bikomeye cyane ariko ntacyatunanira turi kumwe, hariho abanzi b’igihugu banyura hirya no hino mu byaro batifuza ko gitera imbere. Abanzi baturuka hanze y’u Rwanda ariko ni byiza kugira ngo mukomeze mubakumire, hari abanyabyaha, abagira ingengabitekerezo mbi kubera amateka, hakaba abanywa ibiyobyabwenge, hakaba abarangwa n’amacakubiri, ihohotera mu ngo byose n’ukubicoca mukabitunganya mugahora mumeze neza”.
Umukuru w’Umudugudu wa Kagarama Bimenyimana Patrick, ashima Polisi kubera urwego uwo mudugudu ugezeho bitewe n’ubuyobozi bwiza bubaha imirongo migari y’ubumwe n’ubwiyunge, gukorera hamwe, uburezi kuri bose ndetse n’umutekano.
Avuga ko Perezida wa Repubulika azakomeza kuba Intwari n’umuyobozi w’Ikirenga abifashijwemo n’abaturage guhera ku midugudu, akagali, akarere, intara kuzamuka kugera mu nzego zo hejuru.
Agira ati: “Turasabwa kumufasha tukaba abayobozi beza, abaturage beza, tukaba intwari bikazamugeraho afite abamushyigikiye twirinda kumutererana.”
Bimenyimana ashimira abayobozi beza babonye ibikorwa by’uwo mudugudu wa Kagarama bakabishima, asaba abaturage gukomerezaho bakazabona ibindi. Asaba abandi bayobozi n’abaturage mu gihugu gukora ibishoboka byose bagaharanira kuzicara ahantu bashimwa n’inzego kubera ibikorwa byiza bakorera abaturage kuko nta munyabyaha wahicara, ahubwo ahantu heza hicarwa n’indashyikirwa.
Ahamagarira abayobozi b’imidugudu gukora ibikorwa babigize ibyabo kuko byagerwaho kuko ntacyo inzego z’umutekano zageraho abaturage batabagaragarije abanyabyaha.
Umuyobozi wungirije w’Akarere ka Gatsibo ushinzwe iterambere ry’ubukungu Manzi Fred, ashima abaturage ba Kagarama kuko babaye intangarugero mu bintu byose abandi bagikukuza.
Avuga ko akarere kasabye buri murenge kugira nibura umudugudu umwe uzira icyaha kandi ashima Polisi yabafashije kugaragariza abaturage ba Kagarama ko barimo gukora ibintu byiza kandi hari n’indi yatangiye kubigiraho igeze ahashimishije harimo uwa Kabagendo muri Kiziguro ku buryo bagiranye imikoranire banaterana igiti hagati yabo cy’umubano nta ruhare rw’ubuyobozi.
Nyiramisago Liberata utuye umudugudu wa Kagarama, avuga ko uruhare rwe nk’umuturage mu kuba bageze kuri iyo ntera, ari ugukorera hamwe, gushishikarizanya hagati yabo ko bubahiriza gahunda za Leta zirimo kwiga, bakamagana ijambo ryitwa “ntiteranya” ahubwo bagaharanira gukora ibifite inyungu.
Nyuma yo gusura ikicaro gikuru cya Polisi ku Kacyiru, abaturage ba Kagarama batemberejwe ku nyubako y’Inteko ishinga amategeko hamwe n’inyubako ya ‘Kigali Convention Center’.


text:
Marie Josee Uwiringira
Abaturage b’Umudugudu wa Ruramba, mu kagari Masaka, ho mu murenge wa Rugarika, bubatse umuyoboro w’amazi n’ibiro by’umudugudu byatwaye asaga Miliyoni eshanu z’amafaranga y’u Rwanda, bakora n’imihanda bifashishije umusanzu n’umuganda.
Imiryango 285 igize umudugudu wa Ruramba yatanze umusanzu wo kubaka umuyoboro w’amazi wa Kilometero, ngo bakemure ikibazo cyo kutagira amazi meza cyari cyarabaye akarande mu mudugudu, aho bavomaga uruzi rwa Nyabarongo, bamwe bakarohamamo cyangwa bakaribwa n’ingona.
Uretse imiryango iri mu cyiciro cy’abatishoboye, abandi buri muryango watanze amafaranga ibihumbi bine Magana atatu mirongo itatu (4,330Rwf) bongera ku nkunga y’Ubudehe y’ibihumbi Magana ane na cumin a bitandatu (416,000Rwf) Leta igenera iterambera iterambere ry’umudugudu buri mwaka; akoreshwa mu gucukura umuyoboro w’amazi no kubaka amavomo rusange atatu yatwaye amafaranga y’u Rwanda asaga Miliyoni ebyiri.
Muvunyi Jean Baptiste, Umuyobozi w’Umudugudu wa Ruramba, avuga ko kuba urwego rw’umudugudu rutagenerwa ingengo y’imari na Leta, abaturage bahisemo kwishakira igisubizo ku kibazo cy’amazi batahwemaga kwereka ubuyobozi bubakuriye ariko ntibugikemure.
Aragira, ati “umudugudu nta ngengo y’imari ugira, ariko ufite abaturage. Twafashe umwanya turaganira, twumvikana ko ibibazo byacu ari twe birebibangamira, maze twiyemeza gukemura icy’amazi buri rugo rutanga umusanzu, tubona miliyoni zisaga ebyiri zo kwizanira amazi.”
Muvunyi ahamya ko gukorera hamwe kw’abayobozi n’abaturage aribyo bituma umudugudu ugera ku bikorwa by’iterambere. Atanga urugero rw’uburyo bubatse ibiro by’umudugudu bifite agaciro ka Miliyoni eshatu mu kibanza cyatanzwe n’umwe mu baturage n’urw’uko bahanze imihanda itanu ibahuza n’indi midugudu.
Abarenga 99% by’abaturage ba Ruramba bakora ubuhinzi ndetse bavuga ko nta mukire uhatuye. Mutarambirwa Jean Damascene, wahavukiye afite imyaka 50 y’amavuko, akaba yarigeze kuyobora uyu mudugudu, avuga ko umudugudu wa bo wari umeze nk’uwatereranywe kuko hari inshuro nyinshi hatanzwe raporo y’ikibazo cyo kutagira amazi ntigikemuke.
Ati “kuva nkiri muto nabonaga inaha tuvoma Nyabarongo. Ndi no mu buyobozi twahoraga dutanga raporo ku kibazo cy’amazi, ariko ntihagire igikorwa ahubwo uko ikibazo gikomeje kuvugwa, batangira gupanga kutwimura, nibwo rero dutekereje kugikemura”.
Ubuyobozi bw’umudugudu bwashyizeho amatsinda atanu bita “Amasibo”abaturage baganiriramo gahunda z’iterambere, abayakuriye bakageza ibyifuzo ku buyobozi bw’umudugudu, bakabafasha gutekereza uko bizagerwaho.
Ibikorwa by’abaturage b’uyu mudugudu bigaragaza neza intego za gahunda yo kwegereza abaturage ubuyobozi, nk’uko bitangazwa na Tuyizere Thadee, Umuyobozi w’akarere ka Kamonyi wungirije ushinzwe Iterambere ry’ubukungu.
Aragira, ati “Gufata iya mbere mu kwigezaho ibyo bakeneye bigaragaza uruhare rw’abaturage mu bibakorerwa. Ubushobozi abaturage bifitemo, iyo bayobowe neza butanga umusaruro.”
Uyu muyobozi akomeza avuga ko mu ngengo y’imari y’akarere, kugeza ibikorwa remezo ku baturage bikorwa hakurikijwe gahunda yateganyijwe y’ibikorwa, bikaba bitagera aho bikenewe hose mu gihe kimwe.
Cyakora atanga icyizere cy’uko ibindi bikorwa remezo bikenewe mu mudugudu nk’amashanyarazi ubuyobozi buzihutira kuyabagezaho, kuko ngo “iyo abaturage bagaragaje uruhare rwa bo, byihutisha na gahunda z’ubuyobozi”.


text:
inama ndetse n’uburyo umuntu yakwitwara agakira ibikomere by’umutima yagiriye mu rukundo.
Ubuzima bw’urukundo bugenwa na nyirabwo, ariko rimwe na rimwe hari igihe atenguhwa ndetse agakomeretswa n’uwo yitaga umukunzi we, kandi yashyize mu bikorwa inshingano ze,kuvura inkovu y’ibi bikomere bigatwara igihe kitari gito.
Nta muntu ujya mu rukundo yifuza ko rumukomeretsa, buri wese aba yumva byamugendekera neza ariko n’iyo byanze ubuzima ntabwo buba burangiye, kuko ibyo bishobora kuvurwa bigakira ubuzima bugakomeza.
Nubwo ntawe ubyifuza ariko bijya bibaho,maze umuntu akisanga mu gahinda, mu ishavu ndetse umutima we wakomerekejwe n’uwo yita inshuti magara.
Urubuga Elcrema rwibanda ku nkuru z’urukundo rwatanze inama ndetse n’uburyo umuntu yakwitwara agakira ibikomere by’umutima yagiriye mu rukundo.
1.Wibigumana mu mutima, ahubwo nushaka urire uboroge cyane
Ikosa rimwe mu rukundo rishobora gutuma ukomereka umutima, ntabwo ayo amarangamutima ababaje uba ugomba kuyagumana, gerageza kuyasohora. Nushaka urire cyane ndetse uburoge ,ukore icyo wumva cyose cyatuma bisohoka bikakuvamo.
2.Biganirize inshuti zikwitaho
Biba byiza iyo wiyegereje inshuti zisanzwe zikwitaho nyuma yo gukomereka mu rukundo ukabibaganiriza.Si byiza kuguma wenyine igihe uri mu gahinda kameze gatyo, begere ubagishe inama bagufashe.
3. Iyiteho uko ushoboye
Nubwo bibaho umuntu akananirwa kurya no kunywa kubera agahinda ariko biba ari ngombwa kwiyitaho muri ibyo bihe. Iyo uri kumwe n’inshuti zawe bagufasha kutiyicisha inzara ahubwo bakakumenyera icyo ukeneye mu buzima.
4.Gerageza gukora siporo
Niyo waba usanzwe udakora siporo, ni byiza ko igihe ugize ibibazo bikugora watangira kwimenyereza gukora siporo. Kwimenyereza gukora imyitozo ni ingenzi kuko bigufasha gutakaza uburakari ndetse n’umujinya watewe n’ibyo bihe bigoye.
5. Jya kwidagadura n’inshuti
Kwikingirana ukanga kugera aho abandi bari birushaho gutuma ukomereka ndetse ukanaremba.Ni byiza ko usanga inshuti zawe mugakina, mugaseka, mugatembera bakakwibagiza ibyo bihe bigoye byakubayeho.
6. Shaka inshuti nshya ariko wirinde gusubira mu rukundo vuba
Nubwo guhura n’inshuti nshya bifasha guhindura ubuzima ndetse bikanakongerera icyizere, ni byiza ko uba uretse gusubira mu rukundo vuba.
Nubwo abantu bakira ibikomere mu bihe bitandukanye byibura umuntu aba agomba kurindira akamara nk’amezi atatu atarongera gukundana kuko intimba n’agahinda byatuma atitwara neza ku wo bagiye gukomezanya urukundo.


text:
Musenyeri Kayinamura Samuel uyobora itorero Methodiste Libre mu Rwanda akaba n'umuyobozi wungirije w'iri torero ku rwego rw'isi, ni we watorewe kuba perezida w'Inama y'Abaprotestanti mu Rwanda (CPR), asimbura Musenyeri Alexis Birindabagabo umaze imyaka ine ari ku ntebe y'ubuyobozi. Musenyeri Alex Birindabagabo wasimbuwe ku buyobozi bwa CPR, ni umuyobozi wa Diyoseze ya Gahini mu itorero Angilikani akaba n'umuyobozi w'umuryango PEACE PLAN uhuza amadini n'amatorero akorera hano mu Rwanda.
Musenyeri Kayinamura watorewe kuyobora CPR
Mu bayobozi bashya ba CPR (Conseil Protestant du Rwanda) batowe kuri uyu wa Gatanu tariki 1 Ukuboza 2017, Perezida yabaye Musenyeri Kayinamura Samuel, Visi Perezida aba Rev Gato Munyamasoko Corneille uyobora itorero AEBR mu Rwanda. Umubitsi yabaye Mushimire naho umunyamabanga mukuru wa CPR aba Rev Dr Rugambage. Iyi komite nshya iyobowe na Musenyeri Kayinamura Samuel yatorewe kuyobora CPR mu gihe kingana n'imyaka ine.
Musenyeri Alexis Birindabagabo wasimbuwe ku buyobozi bwa CPR
Rev Gato Munyamasoko uyobora AEBR ni we wabaye Visi Perezida wa CPR
Amateka ya Musenyeri Samuel Kayinamura watorewe kuyobora CPR
Musenyeri Samuel Kayinamura amaze imyaka 7 ayobora itorero Methodiste Libre mu Rwanda. Yayoboye mandat imwe y'imyaka 6, muri 2016 atorerwa indi mandat y'imyaka 6. Kuyobora itorero Methodiste Libre mu Rwanda abifatanya n'inshingano zo kuba umuyobozi wungirije w'iri torero ku rwego rw''isi aho yungirije Bishop Dr Joab Lohara uyobora Eglise Methodiste Libre ku isi (EML).
Bishop Kayinamura Samuel avuka mu muryango w’abakristu, ni mwene Kalibushi Mathieu na Nyirancuti Thabea. Yavutse ku itariki ya 2/08/1963, avukira i Butembo mu murenge wa Gihombo mu karere ka Nyamasheke mu ntara y’iburengerazuba, yashakanye na Rachel Mukamudenge, kuri ubu bafitanye abana batanu.
Amashuri abanza yayigiye ku kigo cy’ishuri ribanza rya Gitsembwe, amashuri yisumbuye ayakomereza i Kibogora. Icyiciro cya kabiri cy’amashuri yisumbuye yagikomereje i Nyamasheke mu ishuri nderabarezi. Yaje gukomereza muri kaminuza i Butare muri Tewologiya akaba yarahakuye impamyabumenyi (mu bijyanye n’iyobokamana). Ntibyarangiriye aho, kuko Bishop Samuel Kayinamura yakomereje amashuri ye muri Afrika y’Epfo muri Kaminuza yo kwa Zulu Natal, yiga ibijyanye no gukemura amakimbirane no kwimakaza amahoro, mu cyiciro cya ‘Maitrise’.
Uko Bishop Samuel Kayinamura yinjiye mu bukristu.
Bishop Kayinamura yabatijwe mu w’1976 arangije umwaka wa gatandatu w’amashuri abanza, nyuma ajya mu ishuri rya Methodiste i Kibogora. Mu bijyanye n’agakiza, yaririmbye mu makorali atandukanye, ayobora ishuri ryo ku cyumweru (Sunday school) i Kibogora. Mu mwaka w’1995 ni bwo yumvise umuhamagaro wo gukorera Imana, bituma ajya mu ishuri rya Bibiliya mu ba Methodiste.
Mu mwaka wa 1997 ni bwo yinjiye mu mirimo y’igipasitori ariko ategurwa mu cyo bita intambwe ya mbere. Mu w’1999 yaje kuba umupasitori w’umudiyakoni ibyo bikaba ari intambwe ya kabiri yari ateye. Mu mwaka wa 2001 yahise agirwa umupasitori wuzuye. Mu kwezi kwa munani mu mwaka w’2004 ni bwo yatorewe kuba Bishop (Monseigneur) ku buryo bwemewe mu Rwanda kugeza na n’ubu.
Imirimo itandukanye yakoze.
Arangije amashuri yisumbuye yabaye umwarimu kuva mu mwaka w’1984 kugera 1994, yabaye umugenzuzi (Inspector) w’akarere mu mpera z’umwaka 1994 kugeza mu kwezi kwa gatandatu ku mwaka wakurikiyeho. Nyuma yaje kugirirwa ikizere biturutse ku bunyangamugayo yari afite, maze agirwa umugenzuzi w’umurimo mu cyahoze ari perefegitura ya Kibuye mbere yuko yinjira mu ishuri rya Tewolojiya.
Ubutumwa bw’urukundo rw’Imana no gufashanya nibwo yigisha ahanini
Bishop Samuel Kayinamura uhagarariye itorero ry’abamethodiste mu Rwanda, iyo yigisha mu rusengero yita ku nyigisho z’urukundo rw’Imana, cyane cyane akabijyanisha no kwita ku batishoboye dore ko na Yesu igihe yari mu isi, ari cyo yitagaho. Yigisha kandi guha icyizere abatagifite, agaruka cyane ku kwihana, gusaba imbabazi kuko dutunzwe n’imbabazi z’Imana bityo tukaziha abadukosereje.
Ibi abiterwa nuko yagiriwe nabi muri Jenoside yakorewe abatutsi muri Mata mu 1994 agatakaza umuryango munini, ababyeyi n’abavandimwe hakiyongeraho n’imitungo. Muri ibi byose byamubayeho, yateye intambwe yo kujya kubabarira abamugiriye nabi, cyane ko hari n’isengesho Yesu yadusigiye rigira riti: “Utubabarire ibyaha byacu nkuko tubabarira ababitugirira.” Byatanze umusaruro bituma n’abandi bahagurukira gutanga imbabazi ndetse abagize uruhare muri Jenoside yakorewe abatutsi 1994, na bo barazisaba.
Musenyeri Kayinamura Samuel watorewe kuyobora CPR
Bishop Kayinamura avuga ko aho avuka mu rwego rw’itorero bahaye inka esheshatu abacitse ku icumu, na bo bahita baziha ababahishe mu gihe cya Jenoside yakorewe abatutsi bakabashakira ubuhungiro, ibi byerekanye ko umuntu ufite ubumuntu akwiye kugira umutima wo gushimira uwamugiriye neza. Ibi rero bimutera kumva icyo ubumwe n’ubwiyunge icyo ari cyo, akaba ari na byo akunze kwigisha mu gihe aba ari kumwe n’abakristu.
Ikibabaza Bishop Samuel Kayinamura
Bishop Samuel Kayinamura ababazwa cyane n’amateka yabaye mu gihugu cy;u Rwanda, kuko abigishijwe urukundo, agaciro k’umuntu, aribo bahindukiye bakica. Ibi bikamubabaza buri mwaka mu gihe cyo kwibuka abazize Jenoside yakorewe abatutsi.
Bimwe mu bishimisha Bishop Samuel Kayinamura
Bimwe mu bimushimisha ni uko Imana ari igitangaza, akaba afite umuryango; umufasha we n’abana batanu abakobwa babiri n’abahungu batatu. Mu banyapolitiki bo mu Rwanda, Nyakubahwa Perezida wa Repubulika Paul KAGAME ni we yumva yakwigiraho kuko afite politiki yo kwigisha abanyarwanda gukora bakareka gutega intoki, ikindi akaba afite politiki yo kwihesha agaciro. Hanze y’igihugu cy’u Rwanda avuga ko Nelson Mandela ariwe yigiraho byinshi, kubera politiki y’ubumwe n’ubwiyunge yamurangaga.
Mu bijyanye n’ivugabutumwa, umuntu yumva yakwigiraho, ni umwarimu wamwigishije Rev. Dr. Elisée Musemakweri. Ngo ni inyangamugayo, umuvugabutumwa mwiza ufite inyigisho zitandukanye n’izo ajya yumva. Yigisha ko aho guhunga isi, twagombye kuyikunda mu gihe tukiyirimo, tukayigira nziza kurusha uko twayisanze.
Igitabo akunda cyane n’indirimbo imufasha
Bishop Kayinamura akunda igitabo cyanditswe na Musemakweri kitwa E.Musemakweri, La dynamique de la predication en Afrique, Yaounde 2003. Muri iki gitabo, Musemakweri avugamo ko guhindura isi ari ukubana n’abantu mu mahoro, tugakunda bagenzi bacu,kurinda neza ibyo Imana yashyize mu isi, tukarwanya ruswa n’ibindi. Mu buzima bwe akunda indirimbo y’120 mu ndirimbo zo gushimisha Imana yitwa « Mu ijuru imbere y’Imana mfiteyo umuntu umvugira » Mu ndirimbo z’agakiza ni iya 83, agakunda kuyiririmba bari imbere y’igaburo ryera, cyane ko akunda n’igaburo ryera.
Arasaba abanyamadini bo mu Rwanda kwigisha abanyarwanda kubana mu mahoro
Bishop Kayinamura icyo abwira abakuru b’amatorero n’abanyarwanda, nuko bakwiye gushaka icyatuma abanyarwanda babana mu mahoro, mu bumwe, mu bwiyunge no mu butabera. Kugira ngo abana bavukira muri ikiguhugu bazakibemo kizira umwiryane. Kwita kubatishoboye kuko ubukristu bwacu nta cyo bwaba bumaze mu gihe turya tugasigaza tukamena ibisigaye kandi duturanye n’abashonje, dufite imyenda myinshi twambara kandi duturanye n’abambaye ubusa, hari abantu bari hirya no hino mu bitaro tutagemurira kandi ntawe ubitaho bagira.
Arasaba abakristo kurwanya ibihuha n’ubuhanuzi bw’ibinyoma
Ikindi abwira abakristu ni ukurwanya ibihuha n’ubuhanuzi by’ibinyoma, aho usanga bavuga ngo isi irarangiye. Ntawe uzi umunsi n’isaha, bityo rero abakristu bakwiye guharanira gukora neza barwanya ibyo bihuha. Ikindi abakristu bajya mu cyumba cy’amasengesho bakwiye kumenya ko bagomba gukora kuko ijambo ry’Imana riravuga ngo udakora nta karye.
Ese ni ibihe byo kurya akunda?
Ibyo akunda kurya ni ibivuye mu murima nk’imboga, ibitoki n’ibindi cyane ko abyihingira. Ibinyobwa akunze kunywa ni icyayi cy’amata dore ko ari n’umutunzi, anywa kandi n’amata, fanta n’amazi.
Musenyeri Kayinamura Samuel watorewe kuyobora CPR


text:
By’umwihariko byari ibihe bikomeye kuri Mukamurangwa wari umaze kwicirwa abe muri Jenoside barimo umugabo, ndetse no ku Ishyaka PL yaturukagamo, ryari rimaze gutakaza benshi mu barishinze.
Mu kiganiro yagiranye na IGIHE, Mukamurangwa w’imyaka 58 yatangaje byinshi yibuka byaranze imyaka 23 amaze mu Nteko, uko yinjiye harimo abagore umunani akaba avuyemo harimo abasaga 60% n’bindi.
Yagize ati “Nk’umugore wari umaze kurokoka Jenoside yakorewe Abatutsi, ndi umupfakazi, umuntu yumvaga nta cyizere cyo kubaho afite. Iyo nzira yose naciyemo ndi umuyobozi mu rwego nka ruriya, byabaye isomo rikomeye kuri njye.”
Yibuka neza uburyo guhembwa icyo gihe byari bigoye ku buryo bahembwaga iposho ndetse bamwe bagakererwa akazi kubera ko imodoka yabatwaraga yari imwe.
Ati “Inteko igitangira twagiraga imodoka imwe ya minibus, yazengurukaga itwara abadepite n’abakozi. Washoboraga kuyijyamo saa kumi n’ebyiri za mu gitondo, uwa nyuma akageramo saa tatu kandi ayo masaha tugomba kuba twatangiye, kubera ko yacaga henshi.”
“Twatangiye abantu benshi bahembwa iposho riturutse mu mpano igihugu cyahawe. Uko igihugu cyagendaga cyiyubaka n’ubushobozi bwarabonekaga, abakozi batangira guhembwa.”
Yagowe no gutora Itegeko rishyiraho Inkiko Gacaca
Kimwe mu byo yishimira, Mukamurangwa avuga ko ari uburyo yagiye akura mu bitekerezo kubera impaka zitandukanye zaberaga mu Nteko.
Asobanura uburyo byamugoye ubwo hatorwaga Itegeko rishyiraho inkiko Gacaca, risaba abantu gutanga imbabazi nyuma y’imyaka mike yiciwe abe.
Ati “Haje gahunda yo gushyiraho Inkiko Gacaca, zavugaga ko ari ubutabera bwunga, urumva ko ari ikintu gikomeye nyuma ya Jenoside yakorewe Abatutsi. Iryo tegeko ryashyiragaho no gutanga imbabazi, izo mbabazi ku muntu umaze kurokoka Jenoside wiciwe abe, rwose byari vuba cyane muri njye kugira ngo numve ko habaho itegeko ryunga abantu.”
Nubwo byari bigoye gutora itegeko nk’iryo, Mukamurangwa avuga ko yigomwe akaritora kandi ngo ubu nibwo abona inyungu zo kuba itegeko nk’iryo ryarabayeho.
Ati “Kubera kujya impaka n’abandi, imyumvire yanjye yagiye ihinduka ndetse n’iyabo kuko nanjye nashoboraga kubumvisha icyo ntekereza tukagira aho duhurira ku nyungu z’Igihugu, ibyo byaranshimishije cyane.”
Yinjiye mu Nteko irimo abagore umunani, avamo barenga 40
Mukamurangwa ubwo yinjiraga mu Nteko bwa mbere yasanzemo abadepite b’abagore umunani, hiyongeraho babiri binjiranye na we bose baba 11.
Muri manda ye ya nyuma abagore bari 63 % mu gihe mu matora aherutse harimo abagore 49 bangana na 61.2 %.
Yemeza ko ari ikimenyetso cy’igihugu gikataje mu buringanire n’ubwuzuzanye.
Ati “Biranshimisha ko umugore yagize uruhare mu kubaka igihugu kandi akagira n’icyizere muri we cyo kumva ko yaba umuyobozi agatanga ibitekerezo bikakirwa.”
Yongeyeho ati “Nishimiye kuba naragize uruhare mu gukora amategeko aha uburenganzira abanyarwanda bose ariko cyane cyane abagore ndetse n’abana b’abakobwa, bakagira uburenganzira nk’ubwa basaza babo haba mu bijyanye n’izungura, kwiga n’ibindi.”
Icyakora, Mukamurangwa anenga abagore bishingikirije ubwo bwisanzure bahawe, bukabibagiza inshingano zabo nk’abagore.
Mukamurangwa ni umwe mu bari abadepite ba PL batongeye kwiyamamaza mu matora aherutse.


text:
Umuhango wo gushimira aba bagore wabaye kuri uyu wa Gatatu tariki ya 24 kanama 2016, mu Karere ka Muhanga mu Ntara y’Amajyepfo.
Aya marushanwa yitabiriwe n’amakoperative 10 y’abagore bo muri aka karere. Mu gutanga amanota 40% yatangwaga harebwa uko ibitabo by’umutungo byuzuzwa, mu gihe andi agera kuri 60%, aya makoperative yatanze imishinga hasuzumwa uko igitekerezo gifatika, imiterere yayo, kugaragaza isoko n’agashya hamwe n’icyo uzamarira akarere.
Koperative ‘Tuzamurane Shyogwe’ itunganya imisatsi y’abagore, niyo yahize izindi yegukana igikombe n’igihembo cya Miliyoni imwe y’u Rwanda.
Uhagarariye iyi koperative, Numukobwa Odette, nyuma yo kwegukana umwanya wa mbere, yavuze ko bishimiye igikombe bahawe kandi ko ubumenyi bwiyongereyeho ishimwe batwaye bizabafasha kurushaho kwiteza imbere.
Ku mwanya wa kabiri haje Koperative ‘Icyerekezo shyogwe’ itunganya inyanya igakuramo umuvinyo, umutobe, inyanya zishyirwa mu mafunguro ahiye, amabisi, n’amavuta basiga mu mugati, ihembwa amafaranga 800,000 Frw.
Naho Koperative ‘Duhuzumurimo Kiyumba’ ikora umuvinyo n’umutobe mu inanasi yabaye iya gatatu ihembwa amafaranga 600,000 Frw.
Abandi bahembwe ni Koperative ‘Terimbere mugore Kiyumba’ iboha uduseke, yahawe amafaranga 400,000 by’u Rwanda.
Uhagarariye Woman for Woman, Antoinette Uwimana, ku rwego rw’igihugu yashimye ibikorwa by’iterambere by’abagore bo mu Karere ka Muhanga, abasaba gukorera mu mucyo, ubwitonzi n’umurava kugirango bakomeze ibyiza, abizeza ko uyu muryango ufatanyije na Leta bazakomeza kubaba hafi.
Umuyobozi w’Akarere ka Muhanga, Uwamariya Béatrice, yashimye ubufatanye bw’umuryango Woman for Woman n’amakoperative y’abagore bakorana, abasaba ko ibikorwa byabo bitasenyuka.
Umuryango Woman for Woman ugamije guteza imbere umugore, mu Karere ka Muhanga wahuguye abagore bagera kuri 50 mu bumenyi butandukanye harimo gushaka amasoko, kongera ubwinshi n’ubwiza bw’ibyo bakora no gukora imishinga hamwe no gukorana n’ibigo by’imari na BDF.


text:
Umunyarwandakazi Isabelle Kamaliza yahembwe n’Umwamikazi w’u Bwongereza
Umunyarwandakazi umenyerewe mu bikorwa byo kugaburira abarwayi mu bitaro bitandukanye bya Kigali, yabiherewe igihembo n’Umwamikazi w’u Bwongereza Elizabeth II.
Kamaliza washize umuryango Solid Africa ari no mu bahawe igihembo cy’ubudashyikirwa cya CYRWA mu 2013, gihabwa urubyiruko kigatangwa na Madame Jeannette Kagame.
Yahembewe mu muhango wabereye mu Bwongereza watangiwemo ibi bihembo ku rubyiruko rwagaragaje ibikorwa byo gufasha abaturage, bizwi nka “Commonwealth Points of Light award” byatanzwe ku nshuro ya 55, kuri uyu wa Mbere tariki 4 Kamena 2018.
Ariko iki gihembo akazagishyikirizwa tariki 8 Kamena 2018, ubwo hazaba hizihizwa isabukuru y’amavuko y’Umwamikazi Elizabeth II.
Akimara kumenyeshwa ko yakegukanye, Kamaliza yavuze ko atari kuzakibona adafite abakorerabushake bamufasha umunsi ku wundi.
Yagize ati “Iki gihembo ni ikimenyetso cy’uko turi gukora ibintu bifite agaciro. Twijeje kuzakomeza gushyiramo imbaraga no mu myaka izaza kandi tukakwiza ibikorwa byacu mu gihugu hose.”
Ibi bihembo bihabwa abantu baturutse mu bihugu 53 bigize umuryango wa Commonwealth. Kimaze guhabwa abantu bagera ku bihumbi bitandatu kuva cyatangira gutangwa.
Ibitekerezo ( 3 )
komerezaho mwanawimana
imana ikomeze iguhe imigisha nshuti nyagasani akumve akwiteho.mumakuba uhuranayo ukomeze ugire umutimawacyimuntu
Shimwamana kuko Harabowagiriyeneza ubaha ubukire Nubwenge Bwogushaka ijuru babinyujije mugufasha Abadafite kirengera Mana nkuko Bibiliya ivuga uwitwatabita koyafashaga Ipfubyi nabapfakazi Amazegupfa baramwibutse bararira wumvise amarira yabo uramuzura yongera kubamuzima kd nkuko Hezekiya yongerewe imyaka 15 Abe ariko Uzamwibuka kumunsi wamakuba nibyagobye ariko Mana ujyumurinda Amajyanamaza Kubwimirimoye Abowagiriyeneza bose Bamwigireho Kugirango Bazabone Ineza Yimana Kamaliza Humura Shikama Ukore Ibyiza Imana Itanga Ititangiriye Itama Izatanga Imigisha Kubyo Uzerekezaho Amabokoyawe Uzabanenimana Muminsi yokubaho Kwawe


text:
Inama Isimbura n’Inteko Nkuru bya CPR 2011 n’imyanzuro yavuyemo Mu miterere y’inzego z’Inama y’Abaprotestanti mu Rwanda ( CPR), inama isimbura mu buryo busanzwe iterana kabiri mu mwaka, naho inteko rusange igaterana rimwe mu myaka ibiri. Izo nama ni zo zifata imyanzuro y’imiyoborere y’umuryango zigatanga
n’imirongo migari izakurikizwa mu mirimo y’ubunyamabanga bukuru bw’umuryango. Ni muri urwo rwego inama isimbura yateraniye ku kicaro cya CPR ku Kimihurura ku itariki 13 Ukuboza 2011. Umunsi ukurikiyeho, tariki 14 ukuboza hateranye Inteko Rusange itora Perezida akaba n’umuvugizi mushya wa CPR Mgr BIRINDABAGABO Alexis, umuvugizi wa Diyeseze ya Gahini, kugira ngo asoze imyaka ibiri Mgr Dr RWAJE Onesphore yari asigaje kuri manda. Mgr Dr RWAJE Onesphore yari amaze imyaka umunani ayobora uyumuryango CPR hanyuma aza guhamagarirwa n’Itorero rye kuba Umwepisikopi wa Diyoseze ya Gasabo itaraba umunyamuryango wa CPR.
Inama isimbura yafashe imyanzuro, maze yemezwa n’inteko rusange mu buryo bukurikira:
- Muri gahunda y’ibikorwa bya CPR ko hakwiriye kwitabwa ku bibazo by’ingutu biri mu baturage. CPR ikwiriye kwegera amatorero bakaganira n’abayobozi bayo, bakajya inama ku bibazo biriho kuko aribo babana n’abagenerwa bikorwa umunsi ku wundi.
- Inama isimbura ya CPR yemeje ko amatorero akwiriye gukomeza kwita ku bantu babana n’ubumuga bwo kutabona no kutumva by’umwihariko binyujijwe muri za minisiteri zabugenewe zishyizweho n’amatorero.
- Ku kibazo cyo kwegereza ibikorwa abanyamuryango n’abagenerwabikorwa hakwiriye ubufatanye n’ubwuzuzanye hagati y’abayobozi b’ibanze n’abayobozi b’amatorero.
- Abajyanama mu nama isimbura bongeye kwamagana byimazeyo umuco mubi wadutse w’ubutinganyi,gukuramo inda ku bushake n’igitekerezo cyo gutanga udukingirizo mu mashuli.
- Kubera inyigisho z’ubuyobe zumvikana hirya no hino mu gihugu cyane cyane ku maradiyo amwe n’amwe,abanyamuryango ba CPR biyemeje guteza imbere inyigisho zituma abakristo bakura bakamenya ukuri gushingiye ku ijambo ry’Imana.
- Kubijyanye n’ishyirwaho rya radiyo ya CPR,inama yashimye ibimaze gukorwa , isaba ariko amatorero gutanga umusanzu nk’uko byemejwe n’inama zibanza kugira ngo radiyo itangire gukora kandi izakomeze nta nkomyi.
- Muri gahunda yo mu gihe kiri imbere,service zose za CPR zifte amikoro zikwiriye gushyira imbere ibikorwa bigamije kwihaza mu mutungo mu gihe kiri imbere.
- Ku ngingo yo gutegura yubile ya CPR y’imyaka 50, inama yishimiye uburyo yatangiye gutegurwa, isaba buri munyamuryango gushyigikira icyo gikorwa .Inama kandi isabye Biro ya CPR gushaka abantu mu matorero ayigize babishoboye bazaba bagize komisiyo ya yubile bakazatanga raporo mu nama isimbura y’ubutaha .
- Ku kibazo cyo gusana amashuli yagaragajwe n’inyigo ya CPR ko ashaje,inama yasabye ishami rishinwe uburezi muri CPR n’Ubunyamabanga Bukuru bwa CPR gukomeza ubuvugizi hirya no hino mu baterankunga kugira ngo harebwe uburyo amatorero yakemura icyo kibazo.
- Kubyerekeye ivugabutumwa muri kaminuza,abajyanama bashimye gahunda yateguwe na CPR kandi abashumba babisabwe babyakira neza bemeza ko bajya muri kaminuza kuvuga ubutumwa bashimangira akamaro k’ubumwe bw’amatorero.
Par : RÉDACTION CPR
Le : 2017-11-15T11:56:00+01:00


text:
Impunzi z’Abarundi zisaga 2500 zinjiye ku butaka bw’u Rwanda zivuye muri Repubulika Iharanira Demokarasi ya Congo mu cyumweru gishize, zikomeje gutera impungenge nyuma y’aho zigaragaje imyitwarire itamenyerewe, irimo kwanga ibiryo byo mu nganda.
Izi mpunzi zinjiye mu Rwanda ku gicamunsi cyo ku wa 6 Werurwe 2018, zinjiriye ku mupaka wa Bugarama, Akarere ka Rusizi, zifite imyitwarire idasanzwe, irimo kwanga ibiribwa byo mu nganda, kwanga kuvurwa n’umuganga ubonetse wese uretse abo bazanye, nta mwana wazo zemera ko akingirwa, zanze kurya amavuta, umunyu, isukari n’ibindi.
Minisitiri ushinzwe gukumira ibiza no gucyura impunzi (MIDIMAR), De Bonheur Jeanne D’Arc na Minisitiri w’Ubuzima, Dr Diane Gashumba, bagiye kuganiriza izi mpunzi ku wa 12 Werurwe 2018 mu nkambi y’agateganyo ya Nyarushishi, bazisaba kubaha amategeko y’u Rwanda, hagakumirwa uburyo bwose zishobora kwanduzanya cyangwa kwanduza abandi zaje zisanga.
Ubwo zasurwaga, abayobozi basanze ziri mu masengesho zikora buri tariki ya 12 za buri kwezi, zanga no kubatega amatwi, zikomereza amasengesho zakoraga zifite n’amashapure.
Minisitiri De Bonheur yagize ati “Twabonye ko ari ikibazo niyo mpamvu twaje kubaganiriza kuko bafite imyemerere idasazwe tutabahora ariko ntabwo twakwemera ko ituma ubuzima bwabo buhungabana. Haracyariho ibiganiro ntiwahita ufata umwanzuro. Biyumviye aho duhagaze, twe duhagaze ku mategeko y’igihugu kandi agomba kubahirizwa. Twabasobanuriye ko batari ku kirwa cya bonyine, niba baje mu gihugu, baje kubana n’Abanyarwanda ntitwakwishimira ko niba bafite indwara bazibanduza cyangwa bazanduzanya hagati yabo.”
Yakomeje avuga ko ibyo biganiro aribyo bizatanga umwanzuro niba u Rwanda rushobora kubakira.
Ati “Ndumva bifite umurongo, ntabwo nahita mvuga ngo ntibiri buhite bigera aho twifuza. Ndatekereza ko biri buduhe umurongo mwiza wo kugira ngo tube twabakira bagize ibyo bemera twumvikanaho.”
Umuyobozi w’izo mpunzi, Nyandwi Dionise, yabwiye TV1 ko ibyo basabwe bigoye kubyubahiriza ariko ko bazagerageza.
Yagize ati “Ibyo babasabye sinavuga ngo birashoboka cyangwa ntibishoboka ntarabikora. Reka mbanze mbikore ariko ku bwanjye ndumva bigoye”
MIDIMAR ivuga ko inkambi ya Nyarushishi zicumbitsemo ifite ubushobozi bwo gucumbikira izisaga 600 ndetse ko itaganya kuzimurira mu yindi.
Impunzi z’Abarundi zavuye muri RDC ziza mu Rwanda ari ikivunge


text:
Inteko Nyarwanda n’Ururimi n’Umuco (RALC) igiye kumurika ubushakashatsi imaze iminsi ikora ku bibangamiye umuhango wo gushyingura muri iki igihe n’ibyakorwa kugira ngo bikosoke.
Ubu bushakashatsi bwatangiye gukorwa muri Mutarama 2018, bwakorewe mu bice bitandukanye by’igihugu.
Umuyobozi ushinzwe Ishami ry’Umuco muri RALC, Dr Nzabonimpa Jacques, yatangarije IGIHE ko bajya gukora ubushakashatsi byaturutse ku makuru menshi bahabwaga y’uko gushyingura muri iki gihe bihenze kandi bigoranye ndetse ko hari bamwe bibera umusaraba.
Mu 2013 hatowe itegeko ryemerera ababishaka kujya batwika umurambo w’uwabo witabye Imana hakabikwa ivu, byari byitezwe ko iri tegeko rizafasha igihugu mu kurondoreza ubutaka butwarwa no gushyinguraho ariko bisa n’aho ntacyo byatanze kubera ko nta bagaragaje kubyitabira nubwo n’ibyuma byifashishwa mu gutwika imirambo bitaraboneka.
Kubera guhenda kw’ibigenda mu gushyingura, hari abarwaza abantu babo bamara kwitaba Imana bakabasiga mu bitaro ngo bizirwarize mu kubashyingura.
Dr Nzabonimpa avuga ko ikibazo cy’ibanze cy’ingutu basanze mu baturage ari amarimbi adahagije, n’ahari amwe akaba ari kure cyane.
Yagize ati “Icya mbere ni amarimbi adahagije, aho usanga mu byaro abaturage bakora urugendo rurerure, ugasanga nk’imirenge ibiri, cyangwa itatu ifite irimbi rimwe kandi naho usanga harangira vuba. Ikindi kibazo twabonye ni uko n’amarimbi ahari akoreshwa nabi, ugasanga uburyo akoreshejwe bitayafasha kumara igihe kirekire.”
Guhenda kw’amarimbi n’ibyifashishwa mu gushyingura Nzabonimpa avuga ko nabyo byagaragajwe nk’ibibangamye.
Urugero nko mu irimbi rya Rusororo, imva ya make iri ku 15 000 Frw mu gihe ihenze irenza 700 000 Frw. Aha hiyongeraho n’ibindi bikoreshwa mu gushyingura kuri ubu nk’amasanduka, ibyambikwa umurambo, ibigenda mu gukaraba, imyenda y’abo mu muryango n’ibindi.
RALC ivuga ko imyinshi muri iyo mico yinjiye mu gushyingura ari iyavuye mu mahanga ku buryo yatumye byongera igiciro.
Nzabonimpa ati “Hari ugushaka kwigana abanyamahanga bashyingura mu bintu bidasanzwe. Ugasanga umuntu bamushyinguye mu kintu yakundaga, amasanduku adasanzwe, isanduku ihagaze hafi miliyoni.”
Yavuze ko hari uburyo byagakwiye kujya bikorwamo ntibihende, atanga urugero rw’uburyo abayisilamu bashyingura abayoboke babo bitabye Imana, aho umurambo ushyingurwa nta bintu byinshi bikoreshejwe.
Ati “Ntibivanaho ko wa muntu aherekejwe neza kandi aherekejwe n’abe. Ntibivanaho ko inshuti n’abavandimwe bari buze ku bitekereza. Ni imyumvire gusa.”
RALC igaragaza ko imihango yo gushyingura yatangiye kwinjirirwa n’imico y’amahanga ku mwaduko w’abakoloni, by’umwihariko ubwo amadini ya mbere yatangiraga kuza mu Rwanda.
Nzabonimpa yabwiye IGIHE ko icyo gihe bamwe mu bayoboke babwirwaga ko nibabatizwa cyangwa ngo bagashyingurwa mu marimbi rusange ari bwo bazajya mu ijuru.
Ati “Bababwiraga ko upfuye yabatijwe akanahambwa mu irimbi rya misiyoni ajya mu ijuru. Byatumaga haza abantu benshi. Ibyo by’ivangamuco byatangiye icyo gihe, ubu byageze aho bifata indi ntera kubera ubuhanga n’ikoranabuhanga.”
Ibyo abaturage bifuza
Mu Rwanda rwo ha mbere uretse umwami n’abandi bantu bakomeye b’ibwami, rubanda rusanzwe rwashyingurwaga mu buryo budakaganye.
Umurambo washyirwaga mu kirago cyangwa ingobyi ku bifite, ugashyingurwa mu mva icukuwe mu gitaka gusa. Ibyo kubakira imva nta byabagaho.
Nzabonimpa avuga ko bimwe mu bitekerezo abaturage batanze ubwo hakorwaga ubushakashatsi ari uko ibyo kubakira imva byavaho kuko bimara ubutaka n’ubikoze agacibwa umusoro.
Ati “Hari abifuza ko ibi bintu byo kubakira imva byavaho kuko bitwara ubutaka. Bagasaba ko n’abashaka kubikora bajya babarihisha imisoro nkuko barihisha inzu zabo.”
Hari abandi bagaragaje ko habaho uburyo bwo gushyingura mu mva rusange, hakaba sosiyete zibishinzwe.
Ati “Bakavuga bati ‘nta buryo abantu bajya bashyingurwa nko mu cyobo kimwe hakajyamo abantu benshi ariko byifashishije ikoranabuhanga. Abantu bakaza bagasezera ku muntu wabo, bamusezereye ahantu hamwe noneho ya sosiyete ishyingura ikubaka icyumba muzajya mumusezereraho, bo baracukuye imva iteganyijwe kuzajyamo nk’imirambo ibihumbi icumi.”
Ubundi buryo bwagaragajwe ni ugushyiraho inzu zo gushyinguramo zizwi nka ‘Catacombe’, aho uko imirambo igenda ubora bayihuriza hamwe ntitware umwanya munini.
Nzabonimpa avuga ko ubu bushakashatsi bushobora kwifashishwa nka kimwe mu bisubizo bigamije gukemura ibibazo byo gushyingura biriho.
RALC ivuga ko ibyavuye muri ubu bushakashatsi bizamurikwa vuba aha nyuma yo guhurizwa mu gitabo kimwe.
Irimbi rya Rusororo rigiye kuzura mbere ho imyaka 10 ku gihe ryateganyirizwaga
Catacombe ni inzu zibikwamo imirambo; zishobora gutangira kwifashishwa mu Rwanda mu gihe kiri imbere


text:
Bamwe mu barangije amasomo mu ishuri rya SOS Tchnical High School bari guhugura urubyiruko ruturuka mu bihugu binyuranye uburyo bwo kwaguka mu mu bitekerezo no kwitinyuka bakihangira imirimo nk’imwe mu ntwaro ikomeye yo kurwanya ubushomeri.
Aya mahugurwa yatangiye ku wa Kane tariki 26 Nzeri mu ishuri rya SOS Tchnical High School riherereye i Kagugu muri gahunda yiswe ‘Impact Week’
Urubyiruko rwitabiriye aya mahugurwa rwiganjemo abize muri SOS Tchnical High School , ruri guhugurwa n’inzobere mu bijyane no kwihangira umurimo baturutse mu bihugu binyuranye nk’Ubudage, Kenya n’ahandi.
Aya mahugurwa agamije gutinyura urubyiruko bagatera intambwe yo kwihangira umurimo, azaba mu bice bibiri, aho igice cya mbere cyabanje guhugurirwamo bakeya bazahugura abandi, igice cya kabiri kikazahuriramo abagera ku 150 biyandikishije.
Aimable Murangwa umwe mu bari guhugurwa akanaba umwalimu muri iri shuli rya SOS Tchnical High School avuga ko aya mahugurwa ari amahirwe akomeye ku rubyiruko rurangije amashuri kuko abafasha gutinyuka no kwaguka mu bitekerezo.
Yagize ati “Abitabiriye aya mahugurwa bafashwa kumva nezxa uburyo umuntu abona ikibazo mu muryango, yamara kukibona akagisesengura agashaka uburyo yagikemura mu buryo bw’ubucuruzi.”
Gasankima Alliere uturuka mu Burundi witabiriye aya mahugurwa,avuga ko ibyo bari kwiga bizabafasha gufunguka , kwaguka mu bitekerezo no gutinyuka kwihangira umurimo.
Gasankima avuga ko ikibazo cy’ubushomeri urubyiruko ruhura nacyo giterwa no kudatinyuka, ashimangira ko babonye amahugurwa menshi byabafasha kubyaza umusaruro no gushyira mu bikorwa imishinga baba bafite mu bitekerezo.
Muhire Joseph nawe uri mu bari guhugurwa avuga ko bari kungukira byinshi mu masomo bari guhabwa, cyane ko abafasha kwaguka mu bitekerezo no kumva ko umuntu atagomba gukora ibyo yize gusa.
Ati “ Barimo baraduha ibitekerezo bishyashya, bidufasha gutekereza ku bintu bishoboka. , bidufasha gutekereza ku bintu bishoboka.”
Christine uturuka mu gihugu cy’Ubudage uri mu bari gutanga aya mahugurwa avuga ko icyo bagamije ari ugufasha urubyiruko kwaguka mu bitekerezo ku bijyanye no guhanga umurimo.
Yagize ati “ Icyo aya mahugurwa ya ‘Impact Week’ agamije ni ugutanga amahugurwa azafasha urubyiruko kumenya uburyo bakihangira umurimo bivuye mu bitekerezo byabo.”
Christina akomeza avuga ko icyo urubyiruko rubura kugira ngo rugere ku nzozi zarwo ari ugushyira imbaraga mu byo rukora, kwitinya no kutigirira icyizere.
Habanje guhugurwa icyiciro cy’abazahugura abandi
Mu bari guhugurwa harimo n’abanyeshuri


text:
Apotre Masasu yashinze amahema I Masoro mu karere ka Gasabo azajya yifashishwa mu bikorwa by’amasengesho.
Apotre Masasu ubusanzwe ni umushumba mukuru w’ itorero rya Evangelical Restoration church ku isi kuri yashyize amahema mu butayu bwe buherereye i Masoro mu Karere ka Gasabo mu mujyi wa Kigali aho ubusanzwe yifashishwaga n’ abayoboke be ba Restoration Church basanzwe basengeramo.
Biteganyijwe ko Masasu n’ abakirisutu bazasengera muri ubwo butayu mu masaha y’ ijoro mu gihe muri aya mahema yashyizemo uburyamo buzajya bwifashishwa n’ abahasengera bose gufata umwanya bakaruhuka akanya gato igihe yumva ananiwe .
Bamwe mu basanzwe basengera muri ubu butayu batangaje ko bamaze igihe kingana n’ icyumweru kimwe bahasengera mu gihe umuntu wese uhasengeye atanga amafaranga y’ u Rwanda 500frw kandi ubu butayu budasengerwamo n’ abayoboke ba Restoration Church gusa ahubwo bahaye ikaze abakirisitu bose bifuza kwegera Imana bakaganira nayo.
’Gusenga ay’ ubutayu’ ni imvugo ihureweho n’ abakirisitu benshi bo mu Rwanda. Ubutayu bivuga ahantu habera amasengesho kwinginga Imana hatari mu nyubako zagenewe kuberamo amateraniro.
None se mbabaze ubutayu kombona buhindutse ubusitani nahantu nyaburanga ubwo buracyari ubutayu tujye dutandukanya ibintu nibindi bene data kandi ibyera byose si amata!kwibabaza NO kwishimisha birahabanye cyane musengere mumwuka no mukwizera ibindi nyirumurimo abizi byose .


text:
Jay Polly na Riderman bagiye gususurutsa Abanya-Rubavu
Aturage bo mu Karere ka Rubavu bakunda umuziki ntibazicwa n’irungu mu mpera z’iki cyumweru kuko bazataramirwa na bamwe mu bahanzi bakomeye mu Rwanda.
Biteganijwe ko kuri uyu wa gatandatu tariki ya 28 Ukwakira 2017 ari bwo hazaba amarushanwa ya nyuma yo kuririmba yo guhitamo umuhanzi urusha abandi impano mu Karere ka Rubavu.
Ibyo birori bizabera ahahoze inkambi ya Nkamira ni byo bizasusurutswa n’abahanzi barimo Jay Polly, Riderman, Young Grace, Khalled na Bosebabireba n’abandi bahanzi bo muri Rubavu.
Niyigena Sano, umwe mu bateguye icyo gitaramo atangaza ko batumiye abo bahanzi bagendeye ku busabe bwa benshi mu rubyiruko rw’i Rubavu.
Agira ati “Twanyuze mu mashuri tubaza abantu bifuza kubona kuri uwo munsi abenshi bahurije kuri biriya bihangange bimaze kwandika izina mu Rwanda. Turizera ko bizaba ibirori by’akataraboneka kandi bizabera urugero impano zisanzwe ziboneka muri Rubavu.”
Ayo marushanwa yo kureba Umunya-Rubavu urusha abandi impano mu kuririmba, azahuza abahanzi 12 batsinze nyuma y’ijonjora ryakozwe mu bahanzi 317.
Sano avuga ko iyo mpano iruta izindi muri Rubavu izaboneka mu bahanzi 12 batsinze nyuma y’ijonjora ryakozwe mu bahanzi 317 hagasigara bariya bagombaga kubonekamo uzegukana ibihembo by’uwo munsi.
Agira ati “Twabonye abantu 317 mu mirenge 12 duhitamo 3 muri buri murenge, ku rwego rw’akarere twafashe 12 bagomba gukurwamo babiri bazegukana ibihembo nyamukuru.”
Uzatsinda ayo marushanwa azahabwa amasezerano n’inzu itunganya umuziki, abone n’abahagarira inyungu ze (management) mu gihe cy’imyaka 3.
Azanahembwa terefoni igezweho, mu gihe uzaba uwa kabiri azahembwa gukorerwa umuzingo w’indirimbo ze no gufashwa mu bijyanye na muzika mu gihe cy’umwaka umwe.
Biteganijwe ko abazatanga amanota ari Muyoboke Alex umujyanama wa Charly na Nina, Umunyamakuru Epa Ndungutse na Producer Piano.
Muri icyo gitaramo ngo bazakangurira urubyiruko kuzamura impano zarwo no kwirinda ibiyobyabwenge. Hazanakorwa indirimbo izifashishwa na Polisi y’igihugu mu kurwanya ibiyobyabwenge mu rubyiruko.
Ibitekerezo ( 1 )
jey poli nugushakira ahongaho ariko umugore wamushatse ngo agiye kumukura mu rwanda.abandi kuraje


text:
Ku isabukuru ye y’amavuko umuririmbyi Diamond Platnumz mu gihe ishuti n’abavandimwe bamwifurizaga ibyishimo n’ihirwe mu buzima,Zari babyaranye bagatandukana we yamwoherereje ubutumwwa bumugereranya n’inyamaswa izwi ku izina rya Kima (Inkima).
Zari yifashishije urukuta rwe rwa Instagram yagaragaje abana 2 babyaranye ifoto iherekezwa n’amagambo ababaje. Ati”“Happy birthday mwenye vikima vyake“.Tugenekereje mu kinyarwanda yavugaga ko ari se wa Kima(Inkima)
Ubu butumwa ntibwakiriwe neza umubare munini w’abakurikirana aba bombi bababajwe nabyo bamwe babifata nk’agasuzuguro abandi bagaragaza ko bashyigikiye Zari.
Zari yagereranyije uwari umugabo we Diamond n’inyamaswa izwi ku izina rya Kima
Twabibutsa ko Diamond na Zari bashakanye ndetse babyarana abana 2.Intandaro yo guhangana hagati y’aba bombi yatewe nuko Diamond yabyaranye n’abagore benshi hiyongeraho agasuzuguro no gutotezwa bihoraho ahitamo kwahukana ajya kwita kubana be.
Shabani Chris-Celebzmagazine.com


text:
Umwana w’imyaka 7 ukomoka mu Bwongereza witwa Logan Mountcastle ari guca ibintu hirya no hino ku isi kubera gushyingiranwa na mama we umubyara mu bukwe bwapanzwe kugira ngo bashimishe uyu mwana.
Uyu mwana w’imyaka 7 arwaye indwara y’ubwonko idakira yitwa Leukodystrophy byatumye atangaza ko yifuza kuzapfa akoze ubukwe na mama we birangira nawe abimwemereye.
Uyu mwana muto yabwiwe ko iyi ndwara itashobora kuvurwa ndetse asigaje kubaho hagati y’imyaka 3 na 15 bituma umuryango we umusaba ko yatanga icyifuzo cy’ikintu yifuza ko bamukorera,ababwira ko yifuza gushyingiranwa na mama we Joelean.
Ku munsi w’ejo nibwo uyu mwana yabashije guhabwa ibyo yifuje akorerwa ibirori byafashwe nk’ubukwe gusa mama we yavuze ko ari nk’umukino bakoze kugira ngo bashimishe uyu mwana wabo ushobora gupfa isaha n’isaha.
Imiryango,inshuti n’abavandimwe bitabiriye ubu bukwe bwamamaye hirya no hino ku isi bwabereye ahitwa Lincolnshire mu Bwongereza.
Aho gukora indahiro zisanzwe zikorwa iyo umukwe n’umugeni bagiye gushyingiranwa,Joelean yabwiye umwana we ko azamurinda igihe cyose.
Nyuma y’imihango y’ubukwe uyu mubyeyi w’uyu mwana yavuze ko yishimiye ko umwana we anezerewe kuko yifuje ko bashyingiranwa mbere y’uko apfa.
Yagize ati “Yavuze ko yifuza gushyingiranwa na mama we,mbanza kubyanga kuko numvaga bitangaje cyane gusa ntekereza ko atazigera yishima ntamufashije niyo mpamvu byabaye.Arishimye cyane ndetse n’abana b’inshuti ze bishimanye nawe.”
Ubu bukwe ntabwo bwari ubukwe bwo gushyingiranwa nk’umugabo n’umugore ahubwo uyu muryango wabikoze kugira ngo bashimishe uyu mwana wabo urwaye indwara ikomeye ishobora kuzamuhitana bitunguranye.


text:
Abakristo ba ADEPR bo mu Itorero ry’Akarere ka Gasabo bubakiye Abarokotse Jenoside yaorewe Abatutsi amazu 19 ari mu Murenge wa Gikomero, aho buri nzu ifite agaciro ka miliyoni 11.
Umutangabuhamya Jenoside yasize itwaye umugabo agasigarana umwana wari ufite ukwezi kumwe yasabiye umugisha abamwubakiye, ati "Ndanezerewe cyane, Imana yansekeje cyane, nasetse mu gihe cy’imyaka 21 ni ubwa mbere mbonye igitangaza nk’iki ngiki. Nabaye nk’umuntu ugeze i Yerusalemu. Kuba muri ariya mazu harimo iyanjye yo kubamo. Uwashyizeho ukuboko wese Imana imuhe umugisha."
Mu Ijambo ry’Imana ryigishijwe n’Umuvugizi Wungirije wa ADEPR, Rev. Rwagasana Thomas, yavuze ko abakristo ba ADEPR bari mu murongo, ati "Turi mu murongo, Umuhanuzi Yesaya yaravuze ngo igihe nikigera ukareba babandi badafite hepfo no haruguru, Imana iri mu ijuru nuyitabaza izagutabara. Imana iravuga ngo ibyo byose nubikora ukabishyira ku murongo, abambaye ubusa ukabambika, nanjye uzantabaza nkutabare."
Tumukunde Hope, Umuyobozi Wungirije w’Umujyi wa Kigali ushinzwe Imibereho Myiza, yemeje ko aya mazu akomeye, ati "Mu ivugabutumwa si ukuvuga ijambo ry’Imana gusa. Kubaka ku bufatanye n’Itorero ni ikintu gikomeye. Ndagira ngo nshimire Itorero rya ADEPR, Mu mujyi wa Kigali aya ni amazu meza akomeye."
Stephen Rwamurangwa nk’Umuyobozi w’Akarere ka Gasabo katanze ibibanza byo kubakamo aya mazu 19, yatangaje ko Akarere ayoboye kagiye kubagezaho ibigega n’imireko bizabafasha gukusanyiriza hamwe amazi y’imvura.
Nyuma yo gutanga ku mugaragaro aya mazu y’agaciro ka miliyoni 209 ku mpande zombi, Rev. Sibomana Jean, Umuvugizi wa ADEPR yanashyikirije ibyo kurya mu gihe cy’ukwezi kumwe aba baturage bahawe amazu hatarobanuwe amadini baturukamo, ati
"Abubakiwe n’imbaraga z’Abakristo bacu ku bufatanye n’Akarere ka Gasabo Kubahitamo ni inshingano z’Itorero. Tubasigiye inkunga ibatunga mu gihe cy’ukwezi irimo umuceli, matola baryamaho, amasafuriya, amatara bifashisha bamurika mu nzu, amabase, n’ibindi. N’ahandi hose mu rwego rw’Igihugu miliyoni zirenga 500 nizo zimaze gukoreshwa mu bikorwa nk’ibi bizamura abanyarwanda bashyirwa mu buzima buboneye."
ADEPR yanatangaje ko igiye ko kuhubaka ishuri ry’inshuke, hashyirwe n’urusengero babone aho bazajya baganirira n’Imana yashoboye kubazigama.


text:
Abashakashatsi ku mibereho ya muntu bavuga ko ubusanzwe kugira ibitotsi, gusinzira amasaha runaka byizana akenshi ntacyo umutu yakora kugira ngo abyigize inyuma cyangwa ngo abibone. Icyakora hari impamvu zishobora gutuma bya bitotsi bitinda kuza bikaba byanabura burundu cyangwa bikaba byinshi kurenza urugero umubiri uba waragennye.
Urubuga e-santé.fr, rutangaza ko muri rusange gusinzira bifasha umubiri kongera kwishakamo imbaraga z’umunsi ukurikiyeho kuko iyo umuntu asinziriye, imbaraga z’umubiri ziribika, kuko ibice by’umubiri biba bikora biba ari bicye cyane, bigatuma umubiri ubasha kwisuganya, ugasubirana imbaraga n’umwimerere uba watakaje mu gihe cy’umunsi.
Ubushakashatsi bw’ikinyamakuru e-santé.fr, bugaragaza kandi ko iyo umuntu asinziriye aribwo imisemburo myinshi irekurwa, harimo na melatonine (umusemburo wo gukura), uturemangingo tukabona umwanya wo kwiyongera ndetse ubwonko bugakora neza. Mu gihe umuntu yashyizweyo (asinziriye cyane) umutima n’imyakura ndetse n’imikaye bibona umwanya wo kwivugurura ku kazi k’umunsi uba ugiye gukurikiraho. Icyakora abashakashatsi bavuga ko iyo umuntu abuze ibitotsi mu buryo buhoraho, imikorere y’umubiri iba mibi.
Ni izihe ngaruka zo kudasinzira neza ?
Urubuga e-santé.fr ruvuga ko umuntu uwo ari we wese ashobora kurwara indwara yo kubura ibitotsi akajya asinzira nabi. Iyi ndwara iterwa no kuryama kenshi umuntu atinze cyangwa kuryama amasaha macye cyane. Iyo kubura ibitotsi bibaye akarande, umubiri ugira umunaniro, kutamera neza mu marangamutima bishobora kubyara agahinda gakabije, gutakaza ubushake bwo kurya. Kubura ibitotsi mu buryo buhoraho bishobora gutera ibibazo by’umutima n’imitsi ari ho hashobora kuvamo gucika kw’imitsi y’ubwonko, kugira umubyibuho ukabije ndetse na diyabete.
Source: e-santé.fr


text:
Mu mpeshyi benshi mu batuye ku mugabane w’I Burayi bayoboka amazi bagiye kugabanya ubushyuhe cyane ko izuba riba ari ryinshi cyane,gusa imyambarire ya bamwe mu bahasohokera yagiye itangaza benshi mu bayibonye.
Hirya no hino ku isi hagiye hasakara amwe mu mafoto y’abantu basohokeye ku mucanga bambaye imyenda itangaje yiganjemo iy’urukozasoni ndetse yatumaga bahabwa urw’amenyo.
UMURYANGO wabashakiye amwe mu mafoto agaragaza imyambarire itangaje ya bamwe mu bantu basohokeye ku mucanga dukesha ikinyamakuru The Sun.


text:
Amajyaruguru: Impungenge ni zose kubera ubucuruzi bw’amafaranga buzwi nka ’banki lambert’
Bamwe mu bayobozi bo mu nzego z’ibanze bo Ntara y’Amajyaruguru, bavugwaho kurebera abakora ubucuruzi bw’amafaranga butemewe n’amategeko mu Rwanda, buzwi nka “banki Lambert”.
Banki Lambert izwi ku izina ry’”urunguze” mu Ntara y’Amajyaruguru, ifite imikorere iteye impungenge aho usanga hari umuntu uba afite amafaranga akajya ayaguriza abandi ariko bakayamwishyura bageretseho inyungu z’umurengera.
Uwitwa Mbarushimana wo mu Karere ka Burera ni umwe mu bo urunguze rwagizeho ingaruka kuko yagurijwe n’umwe mu bamamyi bamenyerewe muri ibyo bikorwa, igihe bumvikanye kigeze abura ubwishyu bimuviramo kugurisha umurima.
Mu biganiro byabereye mu Karere ka Musanze ku itariki ya 29 Kanama 2018 byahuje abahagarariye ibigo by’imari na za banki, abikorera, inzegoz’ubutabera, RIB n’ubuyobozi bw’inzego z’ibanze hagamijwe kuvugutira hamwe umuti w’ikibazo cya banki lambert.
Abitabiriye ibyo biganiro bagaragaje ko hari abantu batakibitsa amafaranga mu ma banki ahubwo bayimuriye iwabo mu ngo bakaba birirwa bayacuruza mu banki lambert, kuko azana inyungu ziri hejuru ni ukuvuga, ari hejuru ya 30% by’ayo baba batanze.
Inzego z’ubutabera zigereranya ubu buryo bw’icuruzwa ry’amafaranga nko gufatirana abantu mu ntege nke z’ubushobozi baba bafite.Ni ukuvuga ko ugana banki lambert aba afite ikibazo cy’amafaranga kimukomereye kandi adashoboye kuyaguza muri banki zimewe agahitambo kwitabaza Lambert.
Ibyo ngo bigira ingaruka zirimo ubukene mu miryango, amakimbirane n’inzangano, kumunga ubukungu bw’igihugu n’ifaranga rigata agaciro nk’uko umuyobozi wa banki nkuru y’igihugu ishamiry’Intara y’Amajyaruguru Jean Paul MBABAZI abivuga.
Nubwo Intara y’Amajyaruguru itarakora igenzura ryimbitse kugirango hamenyekane umubare nyawo w’abakora ubwo bucuruzi bw’amafaranga butemewe.Gusa ngo harageze ko icyo kibazo gishakirwa igisubizo ku buryo burambye nk’uko bivugwa na Guverineri w’Intara y’Amajyaruguru GATABAZI Jean Marie Vianney.


text:
Umupasiteri yahaye umwana we w’imyaka itanu imodoka igura miliyoni 350RWf
Shepherd Bushiri, umupasiteri wo muri Malawi yatunguye umwana we ku isabukuru y’amavuko, amuha imodoka ihenze yo mu bwoko bwa Maserati Levante.
Iyo modoka yahawe uwo mwana w’imyaka itanu witwa Israella, ifite agaciko k’Amadorari ya Amerika 414000, abarirwa muri miliyoni 351RWf.
Uwo mupasiteri uba muri Afurika y’Epfo, watangije itorero ryitwa “Enlightened Christian Gathering Church”, yagaragaje amafoto y’iyo modoka ku mbuga nkoranyambaga.
Avuga ko abantu badakwiye kureba amafaranga yaguze iyo modoka ahubwo ngo bakwiye guha agaciro impamvu yayiguriye umwana we akunda cyane ku munsi w’amavuko, nk’inshingano za buri mubyeyi.
Amafoto uwo mupasiteri yashyize ahagaragara ku wa gatatu cy’iki cyumweru, agaragaza uwo mwana w’umukobwa ari iruhande rw’imodoka nshya yahawe.
Ayo mafoto akurikiwe n’amagambo yanditswe n’uwo mupasiteri agira ati “Umugabo nyamugabo ntakwiriye guta umuryango we akurikiye amafaranga. Ni yo mpamvu mfata umwanya nkaba ndi kumwe n’umuryango wanjye nkawereka urukundo.”
Akomeza agira ati “Ibyishimo byabo ni byo bituma ngera kuri byinshi. (Niyo mpamvu ngomba) Kwizihiza isabukuru y’umukobwa wanjye Israella Bushiri.”
Abantu batandukanye babonye ayo mafoto bagaye uwo mupasiteri bavuga ko ayo mafaranga yaguze iyo modoka ari amaturo y’abayoboke b’itorero rye.
Umwe mu bakoresha Facebook witwa Sekgabi Masobe agira ati “Ni byo se koko! Umwana ahawe impano y’imodoka nshya ya Maserati! Birababaje!”
Akomeza agira ati “(Abayoboke bawe) bishyura akayabo k’amafaranga kugira ngo ubahe umugisha none ayo baguhaye ukayaguramo imodoka ihenze y’umwana wawe mu gihe bo nta n’igare bafite!”
Gusa ariko hari n’abandi batandukanye bagaragaje ko bashyigikiye uwo mupasiteri bavuga ko ibyo yakoze bikwiye.
Ibitekerezo ( 15 )
uwo yarayahaze sh ubwo c uwo mwana nakura noneho azamuha ibinganiki?
ngewe ntakibazo mbibonamo kuba ububyeyi yahaye umwanawe kado yimodoka.
umubyeyi gutanga kado ya 300+m kivugango amafaranga arayafite kandi turapfa tukayasiga.
turayatunga ariko iyo ari arayineza dufite kuyishimiramo.
Hahhhhhhhhhhhhh!!!!!!!!????? Ahontabukire burimo abo Nibo barya Amafaranga yabandi Ngobizerimana Egoko Babawe.
Ntitwabitindaho gusa harigihe ubona bidakwiye ubuse munsengero ze ntamukene ? Wasanga haruwanaburaye imana niyo izi igikwiye ka tuyirekere imanza zabana bayo yo mucamanza utabera
arko kuki yahisemo umwanawe kdi arumukozi w’Imana ? azafashe nabandi twumve ubu kristo bwe buriya se yatanga lift ra?
Ariko Abantu Mwabaye Mute? Kuba Yarahaye Umwana We Cado Y,imodoka Ihenze Ikibazogihari N,ikihe?Ko,nta Mugabo Umenya Umufuka W,undi Uko Ingana Nawe Ubaye Umugabo Ukunda Umuryangowe Ntacyo Itayikorera Paster Yakoze Ibikwiye Umugabonyawe.
Ntitwabitindaho gusa harigihe ubona bidakwiye ubuse munsengero ze ntamukene ? Wasanga haruwanaburaye imana niyo izi igikwiye ka tuyirekere imanza zabana bayo yo mucamanza utabera
Impumyi zibaho koko. Erega murishima ngo yahaye impano umwana. Muzi ko umwana nk’uriya shobora gushimishwa n’ibindi byinshi bitari ugutagaguza amafaranga kuriya kandi aziko mu rusengero harimo abantu badafite na mba.
Birababaje kabisa Satani ijya mu muntu peeeee n’abandi ugasanga baramushyigikiye.
Uzasige umuturanyi waburaye n’abana bashonje wirukankane amafaranga ngo ayashyiriye Pasiteri. Puuu uzaba urutwa n’imbwa nibura izi kurinda ba shebuja , uzaba urutwa n’igiti, nabyo hari ibikurusha ubwenge kuko nibura hari ibimenya ko hari umuntu urimo kubitema bikabwirana, cyangwa bimwe bigira indabo zifata udusimba zikaturya. Puu uzaba urutwa n’utarabayeho.
Muzaba ibicucu mugeze he koko!
arko kuki yahisemo umwanawe kdi arumukozi w’Imana ? azafashe nabandi twumve ubu kristo bwe buriya se yatanga lift ra?
kubera iki wunva ko bayamuhaye kuko
naho baturisha umwaka badakoramo ariya ntiyavamo
ahubwo we numukozi wimana kandi unakize
abakristu ntago bajya bakira x?
ahubwo we azirikana umwana we mubyo akora byose
esenamwe mubihaye agaciro ?kuringewe wapi.bizimungu buseni ikabaya umud.nyamweru,akag.gaseke murakoze noël nziza kuritwese
Umwana wawe ntacyo utamuha burya umubyeyi wese ashimishwa no kubona umwana we yishimye. Burya n"isi wayimuha ubishoboye. Ahubwo Imana ikomeze imwongerere amuhe nibindi.


text:
Kuri uyu wa 24/05/2018, mu kagari ka Gasarabwayi mu murenge wa Gahara hatangijwe ku mugaragaro ukwezi k’umuryango (Gender Accountability) abaturage bo mu murenge wa Gahara bemeza ko umugoroba w’Ababyeyi ariwo wabaye igisubizo cy’amakimbirane mu miryango.
Hatangizwa ku mugaragaro ukwezi k’umuryango umuyobozi w’Akarere ka Kirehe yibukije abitabiriye iki gikorwa kwitabira gahunda zose zateguwe muri uku kwezi k’umuryango bibanda mu bikorwa bizamura imibereho myiza n’iterambere ry’umuryango birimo gusezerana imbere y’amategeko kugirango umugore n’umugabo bagire uburenganzira bangana,kunoza isuku ku mubiri no mu ngo,kwandikisha abana mu bitabo by’irangamimerere n’ibindi bikorwa byateza imbere umuryango.
Umuryango wa Renzaho Valens na Mukakarisa Laurence aavuga ko yagiranaga amakimbirane mu muryango ariko nyuma yo kwitabira umugoroba w’ababyeyi byabafashije gukomeza urugo rwabo ubu kugeza ubu bakaba bavuga ko babanye neza.
Bakomeza bavuga ko umugoroba w’ababyeyi wababereye igisubizo cyo kwitandukanya n’amakimbirane bagiranaga mu rugo kandi ko ubu babanye neza ndetse n’abaturanyi babo babihamya, barasaba abagabo kugana umugoroba w’ababyeyi kuko wababereye umuti mwiza mu gutanga amahoro mu rugo rwabo.
Muri uku kwezi k’umuryango mu Karere ka Kirehe abaturage barakangurirwa kwandikisha abana mu bitabo by’irangamimerere,gukangurira imiryango ibana mu buryo butemewe n’amategeko kugirango basezerne mu mategeko,insanganyamatsiko iragira iti: “Twiyubakire umuryango utubereye”


text:
Dore uburyo wazinukwa gukora icyaha.
Kwihana no kuzinukwa ibyaha birangwa no kureka gucumura ndetse ugahindura inzira zose watekerezaga icyaha. Umuntu yakundaga gucumura mbere atarihana, ariko ubu ibyaha yihannye byatumye aba umwana w’Imana binyuze mu maraso ya Yesu Kristo.
Ni gute wagera ku rugero rushyitse rwo kwanga icyaha?Ese birashoboka ko wakwanga icyaha wari umenyereye gukora?
Kwihana byibanda kuguhindukira k’umutima ukareka icyaha rwose. Abantu benshi bashobora gutekerezako bidashobokako umutima wacu wahinduka ngo ureke icyaha ariko birashoboka cyane kureka gukora icyaha.Muri iyi nkuru turarebera hamwe uburyo twazinukwa gukora icyaha , dufashijwe n’ubuntu bw’Imana.
Bibiliya itubwirako mbere yo kumenya Kristo, twari muri kamere y’icyaha, ko kandi twari dukwiye twiturwa umujinya w’Imana .
“Kandi natwe twese twahoze muri bo dukurikiza ibyo kamere yacu yifuza, tugakora ibyo kamere n’imitima byacu byishakira, kandi ku bwa kavukire yacu twari abo kugirirwa umujinya nk’abandi.”(Abefeso2:3). Twese twakoze ibyaha, bityo ntitwabasha gushyikira ubwiza bw’Imana.(Abaroma3:23)
Zaburi 53:3-4 hasobanura kurushaho ,uko abana ba bantu bari bameze: “Imana yarebye abantu iri mu ijuru, kugira ngo imenye yuko harimo abanyabwenge bashaka Imana. Bose basubiye inyuma, bose bandurijwe hamwe, nta wukora ibyiza n’umwe.( Zaburi 53:3-4)
Ugendeye kuri iyi mirongo ,turumva ko nta muntu ku isi wazinutswe ngo areke gukora icyaha.Twese dukunda gukora ibyaha .Twishimira gukora ibikorwa bibi, kabone n’ubwo tuba tuzi ko ari icyaha, icyaba cyaba kinini cyangwa gito byose ni ibyaha .
“Umuntu wese witondera amategeko yose agasitara kuri rimwe, aba ayacumuye yose.(Yakobo2:10
Ubuntu bw’Imana,buruta kure icyaha.Imana idukuraho ibyaha igihe twihannye tukabyicuza, tukizera umurimo wa Kristo.
“Kandi ubwo mwari mupfuye muzize ibicumuro byanyu no kudakebwa kw’imibiri yanyu, yabahinduranye bazima na we imaze kutubabarira ibicumuro byacu byose,igahanagura urwandiko rw’imihango rwaturegaga, ikarudukuzaho kurubamba ku musaraba.Kandi imaze kunyaga abatware n’abafite ubushobozi, ibahemura ku mugaragaro, ibivuga hejuru ku bw’umusaraba.(Abakolosayi 2:13-15)
Ntiyatweretse inzira ituma tubabarirwa ngo tubohorwe ku cyaha , ahubwo yaduhaye ubuntu butuma tuzinukwa icyaha burundu igihe iduha ubuzima bushya, umutima mushya, n’umwuka mushya muri Kristo.
“Umuntu wese iyo ari muri Kristo aba ari icyaremwe gishya, ibya kera biba bishize.Dore byose biba bihindutse bishya.(2Abakorinto5:17)
“Nzabaha n’umutima mushya, mbashyiremo umwuka mushya, nzabakuramo umutima ukomeye nk’ibuye, mbashyiremo umutima woroshye.Kandi nzabashyiramo umwuka wanjye, ntume mujyendera mu mateka yanjye mugakomeza n’amategeko yanjye mukayasohoza.”(Ezekiyeli36:26-27)
Ku bw’ibyo, ni gute twareka gukunda ibyaha?
Kugeza ubu turumvako Imana yatugize bashya.Ntitukiri ba bantu bakamere uko twari turi mbere tutarahura na Kristo igihe twihana, ahubwo twahindutse ibiremwa bishya ,duhabwa ubushobozi bwo gukunda Imana no kwanga ibintu byose yanga.
Kumenyako Kristo yapfiriye ku musaraba ku bwacu kugirango tubabarirwe, kandi tubohorwe ku cyaha,kuki dushaka kongera kubisubira? Kuki dukomeza gukunda ibintu byatumye Yesu abipfira? Kuki twakomeza gukora ibintu bidutandukanya n’Imana?
Iki nicyo gihe cyo gutekereza urupfu Yesu yadupfiriye bityo amaraso ye akaba ikimenyetso kidutandukanya n’icyaha.
Sophie @agakiza.org


text:
Uyu mugabo w’abana batatu utuye ku Kimisagara, ahagana saa mbiri z’ijoro ryo ku tariki ya 2 Nyakanga 2018, yapfunyikiwe mu rupapuro ruriho imyirondoro ye gusa ntiyahita abimenya kuko yihutiraga kujya kureba umupira w’igikombe cy’Isi.
Yagize ati “Umugore niwe waje arabimbwira ambaza uburyo ibyangombwa byanjye bisigaye bikorwamo enveloppe birantungura. Icyadutangaje cyane ni uburyo njye noneho bayipfunyikiyemo.”
Yakomeje agira ati “Ubundi mu buzima bwanjye si njya mfotoza irangamuntu muri gahunda zitari iz’akazi, cyeretse nk’iyo ngiye kwaka ibiraka nibwo nyifotoza, ariko natunguwe nkiyibona nibaza uburyo igipapuro cya fotokopi yanjye cyageze mu bantu bakora enveloppe biranyobera.”
Guhera mu 2008 u Rwanda ruciye ikoreshwa ry’amasashe ya plastique yapfunyikwagamo ibicuruzwa n’ibindi bitandukanye, usanga hari bamwe mu bacuruzi bapfunyikira abaguzi ibicuruzwa muri ‘emballage’ zitujuje ubuziranenge.
Umwarimu muri Kaminuza y’u Rwanda mu Ishuri ry’Ubuvuzi, Charles Karangwa, yigeze kubwira itangazamakuru ko umuti w’ikaramu ufite ingaruka ku mubiri w’umuntu kuko ngo ukoranye ibinyabutabire [organic compounds/ composés organiques’].
Yagize ati “Uriya muti w’ikaramu ushobora gutera indwara zo mu myanya y’ubumekero bikagira ingaruka z’igihe kirekire.”
Umuyobozi Mukuru w’Ikigo cy’Ubuziranenge (RSB), Murenzi Raymond, avuga ko amabwiriza y’ubuziranenge afite ibyo ateganya bipfunyika ibiribwa. Ngo nta hantu muri ayo mabwiriza bavuga ko ibipapuro bivuye hirya no hino ari byo bishobora kuba byapfunyika ibiribwa.
Yagize ati “Ibyo bigenda bikorwa muri za quartiers ni ukwirwanaho kwabo ariko mu by’ukuri ntabwo byemewe ku buryo aho tubonye amakuru tugerageza kuhagera tukabanza tukabasobanurira tukaba twabica kuko mu by’ukuri ntabwo byemewe.”
Ikigo cy’Igihugu cy’Ubuziranenge (RSB) gitangaza ko kizi ikibazo cy’abacuruzi bapfunyika ibiribwa mu mpapuro zanditseho, ariko umuti wacyo ukwiye kuvugutwa n’inzego zitandukanye.


text:
Abaturage bo mu murenge wa Cyanzarwe mu karere ka Rubavu baravuga ko bagihanganye n’imbogamizi zo kutagira umuriro w’amashyanyarazi nyamara hashize amezi arenga atandatu bashyiriweho insinga bigatuma bibaza ikibura ngo hashyirwemo umuriro batangire kuwukoresha.
Ubuyobozi bw’ikigo cy’igihugu gishinzwe gukwirakwiza amashanyarazi buvuga ko ikibazo cyari cyaravutsemo ari icyo gutinda kuboneka kw’insinga z’umuyoboro muto abaturage bafatiraho kuko iziriho ari iz’umuyoboro munini gusa, umuriro wazo udashobora gukoreshwa mu ngo
Ugeze aha mu murenge wa Cyanzarwe ho mu karere ka Rubavu ukareba ibikorwa remezo by’umuriro w’amashanyarazi bigaragara ko bimaze iminsi byubatswe ntushabora gukeka ko aka kari ari kamwe mu duce abagatuye bavuga ko bagihanganye n’imbogamizi zo kutagira umuriro w’amashanyarazi, ibituma bakomeza kwibaza niba amapoto bavuga ko amaze imyaka ibiri ashinze n’insinga zimaze amezi arega atandatu zishyizweho ari iby’umurimbo.
Ibi ni byo bituma aba baturage bifuza ko nabo bagezwaho umuriro bakareka gusigara hagati y’abandi nyamara nabo ibikorwaremezo byo kuwubagezaho byaramaze kubakwa.
Ubuyobozi bw’ikigo cy’igihugu gishinzwe gukwirakwiza amashanyarazi buvuga ko insinga aba baturage babona zamaze kugeraho zidahagije ngo bagezweho umuriro kuko ari iz’umuyoboro munini ukura umuriro ku rugomero ariko atari zo ziwugeza mu ngo z’abaturage, icyakora ngo n’iz’umuyoboro muto abaturage bafatiraho nazo ziri hafi gushyirwaho, kuko ikibazo cyari cyaravutsemo ari icy’ibikoresho bimwe bitabonekeye igihe ariko ubu bikaba byaramaze kuboneka nk’uko umuyobozi w’ishami rya Rubavu ry’iki kigo yabitangarije TV na Radio.
Icyakora nanone n’ubwo uyu muyobozi avuga ko bagiye babimenyesha aba baturage binyuze mu buyobozi bw’inzego z’ibanze aho bigeze n’ikibura, yaba abaturage yaba n’ubuyobozi bw’umurenge wa Cyanzarwe bumvikana nk’abatazi icyari kikibura kugeza ubu ngo imirimo yo kugeza uyu muriro ku baturage irangire
Rubavu: Ngo bahawe umuriro w’umurimbo
Sangiza inshuti iyi nkuru kuri:
Abaturage bo mu murenge wa Cyanzarwe mu karere ka Rubavu baravuga ko bagihanganye n’imbogamizi zo kutagira umuriro w’amashyanyarazi nyamara hashize amezi arenga atandatu bashyiriweho insinga bigatuma bibaza ikibura ngo hashyirwemo umuriro batangire kuwukoresha.


text:
Umuyaga n'izuba byajyaga bitongana iminsi yose, kimwe kikabwira ikindi ko kikirusha amaboko. Bukeye bibona umuntu wihitira. Umuyaga uti « ngiye kumwambura iriya kanzu ye, nandusha imbaraga wowe ugashobora kuyimwambura, ndemera ko na we uzindusha. »
Izuba riremera. Umuyaga urahuha cyane, ugerageza kuyimwambura. Wa muntu aherako arayikomeza n'amaboko yombi, yanga kuyirekura.
Hanyuma izuba riracana cyane; ubushyuhe buramwica, aherako yikuramo ikanzu, ashaka aho igicucu kiri agira ngo yikingemo.
Izuba riti «nturuzi rero ko koroshya biruta gukoresha kiboko ? »
« Akagabo gahimba akandi kataraza. »
Izuba n'umuyaga
Umuyaga n'izuba byajyaga bitongana iminsi yose, kimwe kikabwira ikindi ko kikirusha amaboko. Bukeye bibona umuntu wihitira. Umuyaga uti « ngiye kumwambura iriya kanzu ye, nandusha imbaraga wowe ugashobora kuyimwambura, ndemera ko na we uzindusha. »


text:
Mu ijambo yagejeje ku bitabiriye iki gikorwa, Minisitiri Uwacu Julienne ukuriye Minisiteri y'Umuco na Siporo yibukije ababyeyi ko bagomba guha abana umwanya kuko ari bo Rwanda rw’ejo. Minisitiri kandi yabibukije ko igiti kigororwa kikiri gito bityo asaba ababyeyi bose kwiyibutsa inshingano zabo. Yagize ati:
Babyeyi dufite byinshi byo gukora ariko niduhe abana umwanya batazagira icyo batunenga bakavuga ko hari icyo twabimye, Umuryango nube ishingiro ry’Umuco kandi harangwe n’amahoro kuko abana nubwo twabigisha bingana iki, abana bareba ibikorwa kurusha amagambo.
Abana berekanye ibyo bize
Muri aba bana harimo n'intore
Minisitiri kandi yasabye abana n’urubyiruko ko bagomba kwitwara neza ku ishuri, ibyo bigiye muri gahunda y’Intore mu Biruhuko bakazabishyira mu bikorwa kandi bakabisangiza bagenzi babo batitabiriye iyi gahunda. Nkubito Godson wavuze mu ijambo ry’ababyeyi yashimiye MINISPOC n’abafatanyabikorwa kuri iyi gahunda.
Intore mu biruhuko ni gahunda yo gutoza abana n’urubyiruko mu gihe bari mu biruhuko mu rwego rwo kubatoza umuco n’ibindi byose byagirira akamaro mu buzima bwabo buzaza. Iyi gahunda ifite intego kandi yo kubigisha kwirinda ingeso mbi n’imico itari myiza yabata mu kaga igihe baba batari ku ishuri n’ahandi hose hatuma bishora mu bishuko.
Minisitiri Uwacu Julienne yari yitabiriye uyu muhango
Igikorwa cy'Intore mu biruhuko cyatangiye ku rwego rw'Igihugu ku itariki ya 25 Ugushyingo 2017, ibikorwa nyirizina bitangira ku itariki ya 27 Ugushyingo 2017 mu gihugu hose. Iki gikorwa cyasojwe kuri uyu wa gatandatu ku wa 13 Mutarama 2018.


text:
02/02/2018, Yanditswe na Ndayisaba(TDM)
Umwanditsi ahereye ku nyandiko y’ubushize Ni nde »Mucikacumu » mu Rwanda? (Igice cya mbere) aribaza ukwiriye mu by’ukuri kwitwa umucikacumu mu Rwanda. Arerekana kandi ko ”kurimbura inyoko-muntu, Genocide” bigikomeje mu Rwanda. Aratangazwa n’uko aho kugirango amahano ndengakamere yabaye ku banyarwanda akomeza kwisubiramo aho kubabera isomo. Arerekana kandi agatanga impuruza y’uko abanyarwanda bari bakwiye gusasa inzobe, bakemera kuganira ku mateka yabo no kuyemera yose uko ari (ameza n’amabi) nta guca ku ruhande no gucengacengana. Impanuro ye ni uko hari hakwiriye ariko kubaho kwandika amateka atabogamye; amateka atagira igice kimwe abanyarwanda b’amashitani ngo agire ikindi gice abamalayika.
Mu byivugo by’ubutwari bw’abanyarwanda habamo kwivuna ”abanzi”, kugaragaza ko wishe ”abanzi” benshi, cyangwa watabaye abawe ukabakiza ababisha. Nta na hamwe kwica abawe byitwa ubutwari ndetse no gutuma bicwa byabarwaga mu bugwari ukaba ndetse wanabihanirwa.
Twibutse ko no mu gukwirakwiza ubwicanyi, hagiye hagaragara kwita abo mwari muhuje igihugu abanzi bacyo; bityo kubica bigafatwa nk’ubutwari. Byageze n’aho perezida wa republika Paul Kagame, abaza abanyarwanda impamvu atari bo bica bagenzi babo yita abanzi. Rwanda urageraniwe!
Gutaka k’uwagiriwe nabi no gushyigikira abicanyi
Ingoma uko zagiye zisimburanwa (igihe cy’ubwami na Repubulika uvuye ku ya mbere kugeza ubu) ntibyagiye byoroha ko abarenganywaga bavuga iby’izo ngoma zikiriho. Ahubwo bararucaga bakarumira hakazavuga abacitse ku ciumu ry’ako karengane mu gihe bene wabo bageze ku ubutegetsi.
Hagati aho usanga abari ku ngoma batita ku bugome bukorerwa bagenzi babo. Ndetse bagasa n’abatareba akarengane bagirirwa. Bigera aho usanga ndetse bicara bagatuza bakumva ko ubwo atari bo ta kibazo. Bamwe bagera n’aho bafata akarengane gakorerwa bagenzi babo nk’inyishyu k’uko nabo bakorewe. Ariko hari ikintu kimwe biyibagiza : «inkoni ikubise mukeba uyirenza urugo». Abanyamadini (ya kiyahudi na gikristu) bo bati: «ibyo ugirira abandi nawe nibyo uzagirirwa». Niba ubona mugenzi wawe uyu munsi arengana ukumva ko bitakureba, itegure ko ejo nawe uzarenganywa abagukikije nawe bumve ko bitabareba.
Inyito ya ”Génocide”
Ingingo ya kabiri yerekeranye n’amasezerano mpuzamahanga yo gukumira no kurwanya ubwicanyi bwibasira inyoko-muntu iragira iti: muri aya masezerano, inyito yo kurimbura inyoko-muntu (génocide), bisobanura imwe mu bikorwa bikurikira: ni igikorwa cyose ukoze wagambiriye kurimbura burundu cyangwa igice kimwe cyangwa abantu bose ugendeye ku ubwoko bwabo cyangwa imyemerere yabo.
Aya masezerano mpuzamahanga yo gukumira no kurwanya ubwicanyi bwibasira inyoko-muntu, umuntu yayahinira muri izi ngingo nkuru nkuru zayo enye:
- Kurimbura – kwica ubigambiriye – itsinda ry’abantu (Killing members of the group);
- Gukomeretsa k’umubiri cyangwa kuburyo bw’imitekerereze (dommages corporels ou mentaux) itsinda ry’abantu aba n’aba cyangwa ry’ubwoko ubu n’ubu (Causing serious bodily or mental harm to members of the group);
- Gukoresha amayeri n’ubundi buryo bwose bugayitse kandi ku buryo butekerejweho kandi bigambiriwe mu kurimbura itsinda ry’abantu aba n’aba, igice cyabo cyangwa se bose (Deliberately inflicting on the group conditions of life calculated to bring about its physical destruction in whole or in part);
- Gushyiraho ingamba zibuza kororoka abantu cyangwa itsinda runaka ry’abantu (Imposing measures intended to prevent births within the group);
- Gukoresha amayeri n’ingufu mu gushyira abana b’itsinda iri n’iri ku rindi (Forcibly transferring children of the group to another group)
Aha, abateguye bakanashyiraho aya masezerano mpuzamahanga yo gukumira no kurwanya ubwicanyi bwibasira inyoko-muntu, baragaragaza ko gukorera itsinda ry’abantu cyangwa bamwe muri iryo tsinda kimwe muri ibi bikurikira uba ubakoreye genocide: kwica bamwe mu bagize igice cy’abantu, kubababaza umubiri cyangwa kubangiza mu mitekerereze, kugambirira gushyiriraho abantu cyangwa igice cyabo ubuzima bubashyira mu kaga (ku mubiri), gushyiriraho abantu uburyo bubabuza kororoka bigambiriwe, ndetse no kubambura abana babo bagahabwa abandi bantu.
«Jenoside,Génocide» iracyakorwa mu Rwanda
Ngira ngo tugiye kureba ibi byo hejuru, ntawashidikanya ko ubu genocide igikorwa mu Rwanda, kuko ntawe utazi ingaruka bigira ku bwonko bw’abana iyo ubabwira ko ubwoko bwabo bugizwe n’abicanyi ko bityo bagomba guhora bibombaritse ndetse bagasabira imbabazi ibyaha byakozwe na ba se.
Ariko nk’abanyarwanda benshi bemera Imana, hari urwego bakwiriye kumvamo « Jenoside/Génocide » kuko Imana nta na kimwe itavuze. Abemera Bibiliya, bavuga ko Imana yavuze ngo « NTUKICE », iryo ni itegeko rya 4 mu mategeko icumi y’Imana. Aha ntabwo Imana yari inaniwe kuzana umubare muri iyi mvugo. Yabujije kwica gusa. Ibi bivuze ko « KWICA » bidasaba umubare ngo uwishe yitwe umwicanyi. Ni nako bitagasabye umubare ngo umuntu yitwe ko yakoze « Genocide ».
Aha abemera Imana bo mu idini y’abayisilamu bo bafite ibisobanuro byuzuye aho igitabo gitagatifu cyabo ”Qoran” kigira kiti : « MUMENYE KO UWISHE UMUNTU UMWE ABA ASA N’UTSEMBYE IMBAGA ». Ntabwo Korani ivuga ko uwishe benshi ariwe uba wakoze genocide. Ahubwo n’uwishe umuntu umwe gusa aba atsembye imbaga. Aha nkunda gutanga urugero rusobanutse rw’imyemerere yanjye ya gikirisitu: « UWARI KWICA ADAMU TWARI KUVUKA ? UBWO SE NTIYARI KUBA ADUTSEMBYE TWESE ? »
Nshiningiye kuri iyo mvugo, nemeza ko bidakwiriye gutegereza ngo inkiko runaka zemeze ko habaye genocide iyi n’iyi yakorewe aba n’aba. Igihe cyose umuntu yishwe azize uko yaremwe, umwishe aba akoze genocide. Niba rero hari abahutu bishwe bazira ko ari abahutu, abo bakorewe genocide, niba kandi hari abatutsi bishwe bazize ubwoko Imana yabaremanye, ababishe bakoze genocide, niba hari n’abatwa bishwe bazira ko ari abatwa, ababishe bakoze genocide. Ibi birumvikana neza tutagombye kujya mu bisobanuro bihanitse by’abanyamategeko b’umuryango mpuzamahanga ONU cyangwa by’izindi nzobere.
Kumva genocide nko kwica ubiganbiriye ushaka kurimbura ubwoko, bituma nemeza ko bamwe mu bahutu bakoze genocide na bamwe mu batutsi bagakora genocide kuko muri ubwo bwoko bwose hari abishwe bazira ubwoko bwabo kandi bicwa hagambiriye kubamaraho cyangwa hagambiriye kubagabanya.
”Abacitse ku icumu”
Ubundi umuntu yitwa ko yacitse ku icumu igihe yahiganagwa n’abandi hanyuma akaza gusigara mu gihe abo bahigananwaga babamaze (aribyo kubamarira ku icumu). Iyi nyito yahawe abanyarwanda bacitse ku icumu rya genocide yakorewe abatutsi. Iyo genocide ikaba yarakozwe n’abahutu bashakaga kurimbura ubwoko bw’abatutsi, ariko hakavugwamo n’abatutsi bari batumwe na FPR gukongeza umuriro (catalyzer) bari mu cyiswe “network cyangwa abatekinisiye”, bashakaga ngo abakabarwanije bahugire mu bwicanyi, maze FPR ikabone uko ibarega ubwicanyi, bityo bagafatirwa mu cyuho, bigatuma bahabwa ibihano n’amahanga. Ibyo nibyo byaje gutuma FPR ifata ubutegetsi bitayigoye, inumva vuba n’amahanga mu gukwirakwiza ko abahutu bateguye umugambi mubisha wo kumara abatutsi. Uko ninako byagenze. Ubu bwicanyi bwagiwemo kandi n’abari bibumbiye mu mitwe itandukanye, uzwi cyane ukaba uw’Interahamwe. Gusa umuntu utabogamye yakwibaza ibibazo bikurikira:
1.Ese umwana wiciwe ababyeyi na FPR muri za Byumba na Ruhengeri hagati ya 1990-1994, we agasigara kubwa Nyagasani we si umucikacumu? Umubyeyi wagizwe incike icyo gihe ubu yitwa iki? Imiryango yahatikiriye se hagasigara mbarwa yo yakwitwa iki?
2.Ese umwana, umubyeyi, cyangwa umunyamuryango wasigaye mu gihe habagaho kwica igihumeka cyose mu bihe by’abacengezi mu cyahose ari Ruhengeri na Gisenyi, byakozwe n’abasirikare b’inkotanyi, we yawkitwa iki?
3.Ese uwasigaye ku bwicanyi bwakorewe abahutu bari mu nkambi ya Kibeho, yakwitwa iki?
4.Ese uwasigaye mu mashyamba ya Kongo, nyuma y’urugendo rurerure akaza kwibona asigaye wenyine, we yakwitwa iki?
Nta gushidikanya ko muri ubwo bwicanyi bwose icyari kigambiriwe kwari ukwica ubwoko bumwe hanyuma uwasigaye si uko ari impuhwe yagiriwe ahubwo ni uko nta bapfira gushira. Ni nk’uwambwira ngo muri 1994 umututsi wasigaye ni impuhwe yagiriwe. Oya ni Imana itajya yemera ko abo yiremeye bashira ngo habure uzabara inkuru kandi ari yo yabaremye.
Kuri njye, no ku muntu wese waha ikiremwa muntu agaciro yakwemeza ko hari abacikacumu bo mu buryo butatu:
1.Abahutu: ni abacikacumu rya FPR-Inkotanyi, barimo ibice byinshi kuva yatangira imirwano muri za Byumba muri 1990, aho yiciraga abantu ubusa kandi batari mu mirwano, ari abaturage basanzwe.
2.Abatutsi: ni abacikacumu ry’interahamwe n’abo bari bafatanije nabo batahwemye kwicwa kuva 1990 bitirirwa ko ari ibyitso bya bene wabo b’abatutsi bari bateye u Rwanda
3.Abahutu n’abatutsi: itsinda rya gatatu rigizwe n’abacikacumu ry’impande zombi kuko hari abanyarwanda biciwe n’interahamwe ndetse banicirwa n’inkotanyi. Kandi kuri izo mpade zombi, bakaba barasigaye aha Mana kuko izo mpande zombi zashakaga kubarimbura.
Aha, nemeza ko igihe cyose abnayrwanda batarumva ko nta mupfu uruta undi, ntibazigera banumva ko nta muzima uruta undi. Dukwiriye kureka gutoranya abanyarwanda, baba abazima, baba abapfuye. Ibi nibyo umuhanzi Kizito Mihigo ubu ubutegetsi bwashyize mu gihome kandi bwari bwaramutangagaho urugero n’ikcyitegererezo nk’umucikacumu ugamije kunga abanyarwanda yari yatangiye kwigisha mu ndirimbo ye ”Igisobanuro cy’urupfu” aho agira ati: ” (…) Genocide yangize impfubyi ariko ntikanyibagize abandi bantu nabo bababaye bazize urugomo rutiswe ”genocide…”.
Irondakoko rikwiriye gucika burundu mu banyarwanda
Agahinda n’akababaro kagiye karanga bamwe mu banyarwanda (ubwoko cyangwa akarere), katurutse mu kudaha agaciro ububabare bagize. Ibyo byagiye bibyara kwihimura kandi iyo ni kamere muntu. Ukwo kwihimura byagiye bigenda birushaho kuba bibi uko iminsi yashiraga indi igataha kugeza bibyaye genocide, igikomeza n’ubu magingo aya.
”Genocide” yari ikwiriye kuba isomo rikomeye ku banyarwanda, maze bagasasa inzobe, bakaganira ku mateka nta gucengana. Muri uko kuganira, ntihabeho guhirikirana amakosa no kwitana ba mwana ahubwo buri ruhande rukumva, maze hakabaho kwandika amateka atabogamye. Amateka atagira igice kimwe cy’abanyarwanda amashitani ngo agire ikindi gice abamalayika. Abanyarwanda, amoko yose, uturere twose, twarahemukiranye. Dukwiriye gusabana imbabazi, tukaniyemeza kutazasubira ukundi, maze tukemeranya kubana mu Rwanda TWESE, twubahana kandi ntawe ucura undi cyangwa ngo yikubire ibyiza by’igihugu.
Igihe hazaba hakiriho ubuyobozi buhembera “munyangire”, busumbanya abenegihugu, bubona ubwoko bumwe bugomba guhabwa agaciro ubundi bugatsikamirwa; igihe cyose umuntu azaba agihabwa amahirwe (opportunities) hadashingiwe ku bushobozi ahubwo hashingiwe ku bwoko cyangwa akarere akomokamo, hazabaho guceceka ariko kudashingiye ku kunyurwa n’ibikorwa. Ingaruka zabyo zizajya ziba kwihimura igihe cyose habayeho kwigaranzura abakingirwaga ikibaba bakanahabwa amahirwe kurusha abandi hadashingiwe ku bushobozi. Niba abanyarwanda bifuza u Rwanda rutekanye kandi birambye, bakwiye kwamagana no gutinyuka kwanga ku mugaragaro ubuyobozi bubasumbanisha. Bakumva ko umwana wese ari nk’undi. Bakumva ko umunyarwanda wese ari nk’undi. Ntihabeho kurobanura imfubyi. Ntihabeho kurobanura abapfakazi. Ntihabeho kurobanura incike, abakene n’abatindi nyakujya. URWANDA RUKWIYE KUBA URWA TWESE.
Mugire u Rwanda rw’abanyarwanda. U Rwanda rwa TWESE


text:
Path
- Weekend
- Culture & Art
Ubutumwa
-
Yesu ni Urutare
KUVA 33.21-22 21. Kandi Uwiteka ati “Hariho ahantu bugufi bwanjye, nawe uzahahagarare ku rutare » Bugufi...
-
Ikitanyeganyeje umutima wawe n’uw’Imana ntikiwunyeganyeza
Sinatamba igitambo cyoswa ntagitanzeho ibyanjye- 1 Ngoma 21:24 Abantu benshi bakorera Imana. Ibi ni byiza ariko iyo urebye hari ijambo dukwiye...
-
Ubutumwa bugenewe abasomyi! Pastor Desire
Iki n’igihe cyawe cyo guhabwa umugisha! ...Nari nshonje mukamfungurira, nari mfite inyota mumpa icyo nywa, nari umushyitsi murancumbikira, nari nambaye...
-
Umuryango wa Seek and Save Humanity (SSHM) wifatanyije n’Abanyarwanda bose mu kwibuka ku ncuro ya 23 Jenoside yakorewe Abatutsi.
Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo, ndetse ngo zibone bwinshi. (Yohana...
-
Ntugacumbikire uburyarya umuturanyi mubi w’urukundo
Dusome: Abaroma 12:9 "Urukundo rwanyu rwe kugira uburyarya, mwange ibibi urunuka muhorane n’ibyiza." Amahoro y’Imana abe muri mwe benedata. Tugiye kwiga...
-
Abari hagati ya 300 na 400 bakiriye agakiza mu ivugabutumwa Korale Betaniya yakoreye I Wawa
Kuri uyu wa Gatandatu Tariki ya 02 Nyakanga 2016, korali Betaniya yo mu itorero ADEPR Rubavu, Paruwasi ya Gisa umudugudu wa Ruhangiro yakoze urugendo...
-
Korale Evangelique -Gisenyi igiye gusesekara i Kigali mu ivugabutumwa ry’Iminsi ibiri.
Korali Evangelique ibarizwa mu Karere ka Rubavu mu Itorero rya ADEPR Paruwasi ya Gisenyi ku Mudugudu wa Bethifage yateguye urugendo rw’ivugabutumwa...
-
Mwenedata, kurira kwawe bifite iherezo ! Pastor Desire.
Zaburi 30:5b Ahari kurira ko ararira umuntu nijoro ariko mu gitondo impundu zikavuga. 1. Umuntu yatangiriye kurira muri Edeni ; kuva icyo gihe umubabaro,...
-
IHURIRO RY’ABAGIZE AGAKIZA FAMILY
Nshuti muvandimwe dusangiye inzira ijya mu ijuru tukanahuzwa n’agakiza family, ndakuramukije mu izina rya Yesu. Amahoro y’ Imana abane nawe. Nkuko byagiye...